title: 2005/150/EY, Euratom: Neuvoston päätös, tehty 18 päivänä tammikuuta 2005, Euroopan unionin virkamiestuomioistuimen tuomarin tehtävään nimittämistä koskevien ehdokkuuksien esittämisen ja käsittelyn edellytyksistä ja sitä koskevista yksityiskohtaisista säännöistä

text:
               23.2.2005

               FI

               Euroopan unionin virallinen lehti

               L 50/7

      NEUVOSTON PÄÄTÖS,
   tehty 18 päivänä tammikuuta 2005,
   Euroopan unionin virkamiestuomioistuimen tuomarin tehtävään nimittämistä koskevien ehdokkuuksien esittämisen ja käsittelyn edellytyksistä ja sitä koskevista yksityiskohtaisista säännöistä
   (2005/150/EY, Euratom)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen,
   ottaa huomioon Euroopan atomienergiayhteisön perustamissopimuksen,
   ottaa huomioon yhteisöjen tuomioistuimen perussäännöstä tehdyn pöytäkirjan, sellaisena kuin se on muutettuna Euroopan unionin virkamiestuomioistuimen perustamisesta 2 päivänä marraskuuta 2004 tehdyllä neuvoston päätöksellä 2004/752/EY, Euratom (1) ja erityisesti sen liitteessä I olevan 3 artiklan 2 kohdan,
   ottaa huomioon yhteisöjen tuomioistuimen 2 päivänä joulukuuta 2004 antaman suosituksen,
   sekä katsoo seuraavaa:

               (1)

               Päätöksellä 2004/752/EY, Euratom on perustettu Euroopan unionin virkamiestuomioistuin ja muutettu yhteisöjen tuomioistuimen perussäännöstä tehtyä pöytäkirjaa.

               (2)

               Yhteisöjen tuomioistuimen perussäännöstä tehdyn pöytäkirjan liitteessä I olevan 3 artiklan 2 kohdassa määrätään, että neuvosto vahvistaa Euroopan unionin virkamiestuomioistuimen tuomarin tehtävään nimittämistä koskevien ehdokkuuksien esittämisen ja käsittelyn edellytykset ja sitä koskevat yksityiskohtaiset säännöt. Tätä määräystä olisi sovellettava,

         ON PÄÄTTÄNYT SEURAAVAA:
   1 artikla
   Euroopan unionin virkamiestuomioistuimen tuomarin tehtävään nimittämistä koskevien ehdokkuuksien esittämisen ja käsittelyn edellytykset ja sitä koskevat yksityiskohtaiset säännöt ovat tämän päätöksen liitteessä.
   2 artikla
   Neuvoston pääsihteerin tehtävänä on julkaista Euroopan unionin virkamiestuomioistuimen jäsenten avoimia virkoja koskevat ilmoitukset ja huolehtia niiden asianmukaisesta levittämisestä.
   3 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 18 päivänä tammikuuta 2005.

            Neuvoston puolesta

            Puheenjohtaja

         J.-C. JUNCKER

      (1)  EUVL L 333, 9.11.2004, s. 7.

      LIITE
      Julkinen viranhakuilmoitus tuomareiden nimittämiseksi Euroopan unionin virkamiestuomioistuimeen

                  1.

                  EY:n perustamissopimuksen 225 a artiklassa ja Euratomin perustamissopimuksen 140 b artiklassa annetaan neuvostolle mahdollisuus perustaa ”lainkäyttölautakuntia, joiden tehtävänä on ratkaista ensimmäisenä oikeusasteena tietynlaiset erityisasioissa nostetut kanteet”.
                  Näiden perustamissopimusten määräysten mukaisesti neuvosto on päätöksellä 2004/752/EY, Euratom (1) päättänyt perustaa Euroopan unionin virkamiestuomioistuimen. Virkamiestuomioistuin toimii Euroopan yhteisöjen ensimmäisen oikeusasteen tuomioistuimen yhteydessä, ja sen kotipaikka on sama kuin viimeksi mainitun. Virkamiestuomioistuimella on EY:n perustamissopimuksen 236 artiklan ja Euratomin perustamissopimuksen 152 artiklan nojalla toimivalta ratkaista ensimmäisenä oikeusasteena yhteisön ja sen henkilöstön väliset riita-asiat, mukaan luettuina sellaiset yhteisön elinten ja laitosten sekä niiden henkilöstön väliset riita-asiat, joiden osalta toimivalta on annettu yhteisöjen tuomioistuimelle.

                  2.

                  Virkamiestuomioistuimessa on seitsemän tuomaria, joiden keskuudesta valitaan sen presidentti. Tuomareiden toimikausi on kuusi vuotta; tuomarit voidaan nimittää uudeksi toimikaudeksi.
                  Neuvosto nimittää yksimielisesti tuomarit kuultuaan seitsemästä sellaisesta henkilöstä koostuvaa komiteaa, jotka valitaan yhteisöjen tuomioistuimen ja ensimmäisen oikeusasteen tuomioistuimen entisten jäsenten ja tunnetusti pätevien oikeusoppineiden joukosta. Tämä komitea antaa lausuntonsa siitä, ovatko ehdokkaiden ansiot riittävät virkamiestuomioistuimen tuomarin tehtävien hoitamiseen. Komitea liittää lausuntoonsa luettelon ehdokkaista, joilla on tehtävään parhaiten soveltuva korkeatasoinen kokemus. Luettelossa on ehdokkaita vähintään kaksi kertaa niin paljon kuin tuomareita on määrä nimittää.

                  3.

                  Tuomarin asemasta ja tehtävien hoitamisen yleisistä edellytyksistä säädetään yhteisöjen tuomioistuimen perussäännöstä tehdyn pöytäkirjan, sellaisena kuin se on muutettuna päätöksellä 2004/752/EY, Euratom, liitteessä I olevassa 5 artiklassa. Tuomarien palkoista, eläkkeistä ja korvauksista säädetään komission puheenjohtajan ja jäsenten sekä yhteisön tuomioistuimen presidentin, tuomarien, julkisasiamiesten ja kirjaajan sekä yhteisön ensimmäisen oikeusasteen tuomioistuimen presidentin, jäsenten ja kirjaajan palkkajärjestelyistä annetun asetuksen N:o 422/67/ETY, N:o 5/67/Euratom muuttamisesta 18 päivänä tammikuuta 2005 annetulla neuvoston asetuksella (EY, Euratom) N:o 202/2005 (2).

                  4.

                  Seitsemän tuomarin nimittämiseksi julkaistaan viranhakuilmoitus.

                  5.

                  EY:n perustamissopimuksen 225 a artiklasta, Euratomin perustamissopimuksen 140 b artiklasta sekä yhteisöjen tuomioistuimen perussäännöstä tehdyn pöytäkirjan, sellaisena kuin se on muutettuna päätöksellä 2004/752/EY, Euratom, liitteessä I olevan 3 artiklan määräyksistä seuraa, että tuomarin tehtäviin ilmoittautuneiden ehdokkaiden on täytettävä seuraavat edellytykset:

                              —

                              heidän riippumattomuutensa on kiistaton,

                              —

                              he ovat päteviä tuomarin virkaan,

                              —

                              he ovat unionin kansalaisia.

                        Hakijoita pyydetään kiinnittämään huomiota siihen, että näiden vähimmäisvaatimusten lisäksi edellä mainittu komitea ottaa huomioon erityisesti ehdokkaiden kyvyn työskennellä kollegiaalisessa elimessä monikansallisessa ja monikielisessä ympäristössä sekä heidän tuomarin tehtäviin soveltuvan kokemuksensa luonteen, merkittävyyden ja keston.

                  6.

                  Ehdokkaiden on liitettävä hakemukseensa ansioluettelo, hakemuksen perustelut käsittävä kirje sekä todistusjäljennökset.
                  Hakemukset on lähetettävä seuraavaan osoitteeseen:

                              Euroopan unionin neuvoston pääsihteeristö

                                          —

                                          Virkamiestuomioistuimen viranhaku

                        Hakemukset on lähetettävä ehdottomasti kirjattuna kirjeenä viimeistään … päivänä … kuuta … (mistä postileimaa pidetään osoituksena).

         (1)  EUVL L 333, 9.11.2004, s. 7.

         (2)  EUVL L 33, 5.2.2005, s. 1.


title: 2012/235/EU: Euroopan keskuspankin päätös, annettu 29 päivänä maaliskuuta 2012 , TARGET2-Securities-johtokunnan perustamisesta ja päätöksen EKP/2009/6 kumoamisesta (EKP/2012/6)

text:
               1.5.2012

               FI

               Euroopan unionin virallinen lehti

               L 117/13

         EUROOPAN KESKUSPANKIN PÄÄTÖS,
   annettu 29 päivänä maaliskuuta 2012,
   TARGET2-Securities-johtokunnan perustamisesta ja päätöksen EKP/2009/6 kumoamisesta
   (EKP/2012/6)
   (2012/235/EU)
   EUROOPAN KESKUSPANKIN NEUVOSTO, joka
   ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 3.1, 12.1, 12.3, 17, 18 ja 22 artiklan,
   ottaa huomioon TARGET2-Securities-järjestelmästä 21. huhtikuuta 2010 annetut suuntaviivat EKP/2010/2 (1),
   ottaa huomioon TARGET2-Securities-ohjelmajohtokunnan perustamisesta 19. maaliskuuta 2009 tehdyn päätöksen EKP/2009/6 (2),
   sekä katsoo seuraavaa:

               (1)

               Euroopan keskuspankin (EKP) neuvosto päätti 6 päivänä heinäkuuta 2006 ryhtyä selvittämään yhteistyössä arvopaperikeskusten ja muiden markkinaosapuolten kanssa mahdollisuutta perustaa eurojärjestelmän piirissä keskuspankkirahassa suoritettavaa arvopaperitapahtumien katteensiirtoa varten uusi palvelu, TARGET2-Securities (T2S). Osana eurojärjestelmälle Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) 17, 18 ja 22 artiklassa osoitettuja tehtäviä eurojärjestelmä perustaa yhteiseen laitealustaan perustuvan palvelun, T2S:n, joka mahdollistaa Euroopan laajuisesti arvopaperi- ja rahakatteiden siirron perustoimintojen tarjoamisen keskuspankkirahassa puolueettomasti ja yli kansallisten rajojen, jotta arvopaperikeskukset voivat tarjota asiakkailleen yhtenäisessä teknisessä ympäristössä yhdenmukaisia ja tuotteistettuja katteensiirtopalveluja toimitus maksua vastaan -periaatteella.

               (2)

               Euroopan keskuspankin neuvosto päätti 17. heinäkuuta 2008 käynnistää T2S-hankkeen ja osoittaa tarvittavat resurssit hankkeen päättymiseen saakka. EKP:n neuvosto päätti Deutsche Bundesbankin, Banco de Españan, Banque de Francen ja Banca d’Italian (jäljempänä ’4CB-ryhmä’) tekemän tarjouksen perusteella, että nämä kansalliset keskuspankit kehittävät ja operoivat T2S:ää.

               (3)

               TS2-ohjelmajohtokunta on yksinkertaistettu hallintoelin, joka kehittää keskeisiä strategisia kysymyksiä koskevia ehdotuksia EKP:n neuvostolle ja toteuttaa luonteeltaan puhtaasti teknisiä tehtäviä sekä huolehtimaan siitä, että T2S on tehokas ja toimiva järjestely, johon kuuluu sekä ulkoisia että sisäisiä sidosryhmiä.

               (4)

               Kansalliset keskuspankit huolehtivat eurojärjestelmän tehtäviin kuuluvista toimista EKPJ:n perussäännön 12.1 artiklaan perustuvan hajauttamisperiaatteen mukaisesti, siinä määrin kuin se on mahdollista ja tarkoituksenmukaista. Eurojärjestelmän keskuspankit osoittavat sen vuoksi T2S-johtokunnalle tiettyjä tehtäviä niin, että sillä on täydet toiminnalliset edellytykset ja kyky toimia koko eurojärjestelmän puolesta.

               (5)

               T2S-johtokunta korvaa T2S-ohjelmajohtokunnan T2S-hallintosäännön mukaisesti.

               (6)

               Päätös EKP/2009/6 olisi näin ollen kumottava,

         ON HYVÄKSYNYT TÄMÄN PÄÄTÖKSEN:
   1 artikla
   Määritelmät
   Tämän päätöksen termeillä on sama merkitys kuin suuntaviivoissa EKP/2010/2 ja EKP:n neuvoston 17. marraskuuta 2011 hyväksymässä T2S-puitesopimuksessa.
   2 artikla
   T2S-johtokunta
   1.   T2S-johtokunta perustetaan eurojärjestelmän alaiseksi yksinkertaistetuksi hallintoelimeksi, ja sen tehtävänä on laatia keskeisiä strategisia kysymyksiä koskevia ehdotuksia EKP:n neuvostolle ja toteuttaa EKP:n neuvoston sille antamia tehtäviä.
   2.   T2S-johtokunnan mandaatti, mukaan lukien sille osoitetut tavoitteet, velvollisuudet ja tehtävät sekä kokoonpano, työskentelytavat ja budjetti vahvistetaan tämän päätöksen liitteessä I.
   3.   T2S-johtokunnan työjärjestys vahvistetaan tämän päätöksen liitteessä II.
   4.   T2S-johtokunnan jäsenten menettelytapaohjeet vahvistetaan tämän päätöksen liitteessä III.
   5.   T2S-johtokunnan ulkopuolisten jäsenten valitsemisessa, nimittämisessä ja korvaamisessa käytettävät menettelytavat ja edellytykset vahvistetaan tämän päätöksen liitteessä IV.
   6.   T2S-johtokunta aloittaa toimintansa heinäkuussa 2012.
   3 artikla
   Kumoaminen
   Kumotaan päätös EKP/2009/6.
   4 artikla
   Siirtymäsäännökset
   T2S-ohjelmajohtokunnan jäsenet jatkavat velvollisuuksiensa ja tehtäviensä hoitamista kunnes T2S-johtokunnan kaikki äänioikeutetut jäsenet on nimitetty.
   5 artikla
   Loppusäännös
   Tämä päätös tulee voimaan 29 päivänä maaliskuuta 2012.

      Tehty Frankfurt am Mainissa 29 päivänä maaliskuuta 2012.

            EKP:n puheenjohtaja

         Mario DRAGHI

      (1)  EUVL L 118, 12.5.2010, s. 65.

      (2)  EUVL L 102, 22.4.2009, s. 12.

      LIITE I

         T2S-JOHTOKUNTA

         MANDAATTI

      JOHDANTO
      Eurojärjestelmä tarjoaa T2S-palveluja arvopaperikeskuksille Euroopassa Euroopan unionin toiminnasta tehdyn sopimuksen ja EKPJ:n perussäännön mukaisesti. T2S:n yleinen tavoite on edistää kaupankäynnin jälkeisten toimintojen yhtenäistämistä tarjoamalla Euroopan laajuisesti arvopaperi- ja rahakatteiden siirron perustoimintoja keskuspankkirahassa yli kansallisten rajojen ja puolueettomasti, jotta arvopaperikeskukset voivat tarjota asiakkailleen yhtenäisessä teknisessä ympäristössä yhdenmukaisia ja tuotteistettuja katteensiirtopalveluja tarvittaessa maasta toiseen.
      T2S-JOHTOKUNNAN VELVOLLISUUDET
      EKP:n neuvosto on uskonut T2S-johtokunnalle T2S-ohjelmaan ja T2S-palvelujen tarjoamiseen liittyviä selkeästi määriteltyjä tehtäviä, kuitenkin siten, että EKP:n neuvostolla on edelleen lopullinen päätöksentekovalta. Kun uusia T2S:ään liittyviä asioita tulee esille, EKP:n neuvosto voi antaa T2S-johtokunnalle uusia selkeästi määriteltyjä tehtäviä, jotka muuten kuuluisivat EKP:n neuvoston toimivaltaan. EKP:n neuvoston T2S-asioihin liittyvästä ylimmästä toimivallasta johtuen, EKP:n neuvosto voi yhä hoitaa minkä tahansa T2S-johtokunnalle uskotun ja sen hoitaman tehtävän. Myös T2S-johtokunta perustuu eurojärjestelmän keskuspankkien allekirjoittamaan T2S-pöytäkirjaan.
      T2S-johtokunta toimii T2S-oikeussääntöjen (erityisesti puitesopimusten, valuutan osallistumista koskevien sopimusten, 20 päivänä huhtikuuta 2011 annetun tasojen 2 ja 3 välisen sopimuksen ja suuntaviivojen EKP/2010/2) puitteissa.
      T2S-johtokunta huolehtii siitä, että T2S-ohjelma toteutetaan

                  a)

                  markkinaodotusten mukaisesti, siten kuin käyttäjävaatimuksissa on määritelty;

                  b)

                  T2S:n rahoitusjärjestelyjen mukaisesti ja

                  c)

                  EKP:n neuvoston päättämän aikataulun mukaisesti.

            T2S-johtokunnan on määrä ottaa hoitaakseen T2S-ohjelmajohtokunnan velvollisuudet ja tehtävät heinäkuusta 2012. Tämä mandaatti on voimassa T2S-siirtymisajan loppuun asti, jonka jälkeen se tarkistetaan.
      T2S-ohjelman täytäntöönpanon jälkeen, T2S-johtokunta varmistaa T2S-järjestelmän häiriöttömän toiminnan asianomaisten teknisten ja oikeudellisten asiakirjojen mukaisesti. Se myös edistää T2S-palvelujen jatkuvaa mukautumista tulevaisuuden markkinoiden tarpeisiin.
      TEHTÄVÄT
      EKP:n neuvosto on uskonut seuraavat tehtävät T2S-johtokunnan hoidettavaksi:

                  1.

                  Päätösehdotusten laatiminen EKP:n neuvostolle liittyen

                              a)

                              T2S-kokonaisstrategiaan;

                              b)

                              T2S:n hallintoon;

                              c)

                              T2S:n rahoittamiseen, mukaan lukien:

                                          i)

                                          T2S-rahoituksen perusteet (erityisesti budjetti, määrä, ajanjakso, rahoittaminen);

                                          ii)

                                          säännöllinen arvio niistä riskeistä, joille eurojärjestelmä on alttiina;

                                          iii)

                                          EKP:ssä pidettävän ja T2-johtokunnan eurojärjestelmän puolesta hallinnoiman T2S-hanketilin hallinnointisäännöt;

                                          iv)

                                          T2S:n kustannustenjakoperiaatteet;

                                          v)

                                          T2S-hinnoittelupolitiiikka;

                              d)

                              T2S-kokonaisohjelmasuunnitelmaan;

                              e)

                              käyttäjävaatimuksia koskevien muutospyyntöjen hyväksymiseen ja muutospyyntöjen tärkeysjärjestyksen laatimiseen;

                              f)

                              mikä tahansa eurojärjestelmän ja ulkopuolisten sidosryhmien välisen sopimuksen allekirjoittamiseen;

                              g)

                              T2S-riskienhallintajärjestelmään;

                              h)

                              arvopaperikeskuksien, kansallisten keskuspankkien ja 4CB-ryhmän kanssa solmittuihin palvelutasosopimuksiin;

                              i)

                              T2S-testaus- ja siirtymisstrategioihin;

                              j)

                              yhteyspalvelustrategioihin;

                              k)

                              kriisien hallintastrategiaan;

                              l)

                              T2S-palvelukuvaukseen;

                              m)

                              vahingonkorvausvastuisiin ja muihin vaateisiin ja

                              n)

                              arvopaperikeskusten kelpoisuusehtojen noudattamiseen.

                  2.

                  T2S:n johto/hallinnointi ja suhde 4CB-ryhmään
                  T2S-johtokunta

                              a)

                              huolehtii T2S-ohjelman ja T2S-palveluiden kokonaisjohdosta;

                              b)

                              hallinnoi yksityiskohtaista suunnitelmaa EKP:n neuvoston hyväksymän yleisen T2S-ohjelmasuunnitelman perusteella;

                              c)

                              neuvottelee kaikista tasojen 2 ja 3 välisen sopimuksen muutoksista ja toimittaa ne EKP:n neuvostolle hyväksyttäväksi;

                              d)

                              on säännöllisesti yhteydessä 4CB-ryhmään saadakseen kaiken tarvitsemansa tiedon tehtäviensä hoitamiseksi tasojen 2 ja 3 välisen sopimuksen mukaisesti;

                              e)

                              käsittelee ja hyväksyy 4CB-ryhmän tuotokset (esim. yleiset toimintomäärittelyt, käyttäjän yksityiskohtaiset toimintomäärittelyt ja käsikirjat) etukäteen hyväksyttyjen laatuvaatimusten mukaisesti sekä pitää huolen, että ne ovat yhtenevät käyttäjävaatimusten kanssa;

                              f)

                              vahvistaa 4CB-ryhmän suoraan T2S:ään liittyvät ehdotukset, koskien erityisesti tietotekniikkastrategiaa, verkon tarjoamista ja kapasiteettisuunnittelua;

                              g)

                              koordinoi T2S:n soveltamisalan määrittävän asiakirjakokonaisuuden muutoshallintamenettelyä ja uusiin T2S-versioihin liittyvien hyväksyttyjen muutosten tärkeysjärjestystä;

                              h)

                              luo testaustilanteita eurojärjestelmän hyväksyntätesteihin ja koordinoi testejä, joissa on mukana useita sidosryhmätyyppejä;

                              i)

                              luo alaorganisaation vastaamaan käyttäjätestauksesta puitesopimuksessa ja valuutan osallistumista koskevassa sopimuksessa vahvistettujen käyttäjätestausaikataulujen mukaisesti;

                              j)

                              toteuttaa T2S-riskienhallintajärjestelmän EKP:n neuvoston asettamissa rajoissa;

                              k)

                              toteuttaa T2S-siirtymisstrategian EKP:n neuvoston asettamissa rajoissa;

                              l)

                              toteuttaa T2S-toimintajärjestelmän, johon kuuluu T2S:n poikkeustapausten ja kriisien hallintastrategia, EKP:n neuvoston asettamissa rajoissa;

                              m)

                              varmistaa T2S-palveluiden asianmukaisen toiminnan ja laadun ja

                              n)

                              varmistaa, että T2S-palvelut ovat sääntelyyn ja yleisvalvontaan liittyvien vaatimusten mukaisia.

                  3.

                  Suhteet ulkoisiin sidosryhmiin
                  T2S-johtokunta

                              a)

                              varmistaa, että T2S-palvelut ovat markkinoiden tarpeiden mukaiset;

                              b)

                              toimii vuorovaikutuksessa arvopaperikeskusten ja keskuspankkien kanssa helpottaakseen niiden siirtymistä T2S:ään;

                              c)

                              neuvottelee yhteistyössä eurojärjestelmän keskuspankkien kanssa muutoksista puitesopimukseen ja valuutan osallistumista koskevaan sopimukseen niiden arvopaperikeskusten ja euroalueeseen kuulumattomien keskuspankkien kanssa, jotka ovat allekirjoittaneet kyseiset sopimukset;

                              d)

                              koordinoi toimintaansa muiden T2S-johtorakenteiden, erityisesti arvopaperikeskuksen ohjausryhmän, eurojärjestelmän ulkopuolisten valuuttojen ohjausryhmän ja T2S-neuvonantoryhmän kanssa;

                              e)

                              toimii vuorovaikutuksessa yhteyspalveluiden tarjoajien kanssa;

                              f)

                              nimittää teknisten ryhmien puheenjohtajat yhteistyössä arvopaperikeskuksen ohjausryhmän ja eurojärjestelmän ulkopuolisten valuuttojen ohjausryhmän kanssa sekä vastaanottaa raportteja teknisiltä ryhmiltä;

                              g)

                              keskustelee, koordinoi ja pyrkii löytämään ratkaisuja T2S-asiayhteydessä esiintyvien riitojen ratkaisuun yhteistyössä osallistuvien arvopaperikeskuksien ja keskuspankkien kanssa puitesopimuksessa vahvistetun riidanratkaisumenettelyn sekä valuutan osallistumista koskevan sopimuksen ja mandaattinsa mukaisesti;

                              h)

                              tuottaa asianmukaista tietoa toimivaltaisille sääntely- ja yleisvalvontaviranomaisille;

                              i)

                              toimii keskeisessä roolissa T2S:stä tiedottamisessa markkinaosapuolille ja viranomaisille EKP:n T2S-ohjelmatoimiston ja keskuspankkiasiantuntijaverkoston avustuksella;

                              j)

                              edistää ja osallistuu T2S:ään liittyvään yhdenmukaistamistyöhön;

                              k)

                              toimii läheisessä yhteistyössä kaikkien asianmukaisten viranomaisten ja yksityisten elinten (esim. Euroopan komissio, Euroopan parlamentti ja arvopaperisääntelyviranomaiset) arvopaperien selvitys- ja katteensiirtojärjestelmien alaan kuuluvien asianmukaisten aloitteiden parissa ja

                              l)

                              varmistaa avoimuuden julkaisemalla asiaankuuluvat asiakirjat oikea-aikaisesti ja yhdenmukaisesti.

                  4.

                  T2S:n rahoitus
                  T2S-johtokunta hallinnoi T2S:n rahoitusta suuntaviivojen EKP/2010/2 mukaisesti.
                  Toiminnallisen vaiheen alusta lähtien T2S-johtokunta toimittaa tasaisin väliajoin niille arvopaperikeskuksille ja euroalueen ulkopuolisille keskuspankeille, jotka ovat sopimusosapuolia, taseen, josta käy selkeästi ilmi T2S:n liittyvät liiketoiminta- ja taloudelliset edellytykset, toimien tulokset ja kulujen kattaminen.
                  Arvopaperikeskuksien ohjausryhmää, eurojärjestelmän ulkopuolisten valuuttojen ohjausryhmää, T2S-neuvontaryhmää ja asianomaisia EKPJ:n komiteoita tulee kuulla ennen kuin EKP:n neuvostolle ehdotetaan muutoksia T2S:n rahoitukseen, jotka vaikuttavat T2S:n hinnoitteluun.
                  EKP tarjoaa riittävässä laajuudessa asianmukaista tukea T2S-johtokunnalle. Tällaisen tuen tarjoamisesta aiheutuneet kulut on korvattava EKP:lle.
                  Lisäksi T2S-johtokunta

                              a)

                              hallinnoi T2S-budjettia T2S-hanketilin avulla;

                              b)

                              hyväksyy kunkin maksuerän maksun 4CB-ryhmälle EKP:n neuvoston hyväksymän sovitun maksuaikataulun mukaisesti kun T2S-johtokunta on ensin hyväksynyt 4CB-ryhmän tuotokset;

                              c)

                              hyväksyy 4CB-ryhmän eurojärjestelmän keskuspankeille antamaan lisätukeen liittyvät kustannukset tasojen 2 ja 3 välisen sopimuksen mukaisesti;

                              d)

                              hyväksyy maksuerien maksun EKP:lle tälle aiheutuvien T2S:ään liittyvien kustannusten mukaisesti ja

                              e)

                              hyväksyy ja käynnistää maksujen keräämisen T2S:n asiakkailta ja niiden takaisinmaksusta eurojärjestelmän keskuspankeille.

            KOKOONPANO
      EKP:n neuvosto nimittää kaikki T2S-johtokunnan jäsenet. Jäsenet vastaavat kollektiivisesti ja yksinomaan EKP:n päätöksentekoelimille toimiessaan T2S-johtokunnan jäsenen ominaisuudessa sekä toimivat liitteessä III vahvistettujen T2S-johtokunnan menettelytapaohjeiden periaatteiden mukaisesti. Eurojärjestelmän keskuspankkien ja euroalueen ulkopuolisten keskuspankkien jäsenet voivat tässä ominaisuudessa pyytää neuvoa toisilta oman instituutionsa työntekijöiltä. Jäsenet eivät saa kuitenkaan missään tapauksessa ottaa vastaan ohjeita omalta instituutioltaan tai sitoutua ottamaan tiettyä näkökantaa T2S-johtokunnassa käydyn keskustelun ja äänestyksen ajaksi.
      T2S-johtokunta koostuu

                  a)

                  puheenjohtajasta, joka on EKP:n ylemmän tason johtaja;

                  b)

                  yhdeksästä jäsenestä eurojärjestelmän keskuspankeista, joista Deutsche Bundesbankista, Banco de Españasta, Banque de Francesta ja Banca d'Italiasta nimitetään yksi jäsen kustakin;

                  c)

                  yhdestä jäsenestä sellaisesta euroalueen ulkopuolisesta keskuspankista, joka on allekirjoittanut valuutan osallistumista koskevan sopimuksen (tai kahdesta tällaisesta jäsenestä, jos euroalueen ulkopuolisten rahayksikköjen määräisten katteensiirtojen määrä on vähintään 20 prosenttia koko euroalueen määrästä) ja

                  d)

                  kahdesta äänioikeudettomasta muusta kuin keskuspankkijäsenestä; he eivät saa olla keskuspankeista ja heillä ei saa olla eturistiriitoja; heillä on oltava vakaa tausta ylemmän tason toimihenkilöinä arvopaperikaupan selvitysalalla ja mahdollisesti kokemusta projektijohdosta.

            EKP:n neuvoston nimittämä varapuheenjohtaja avustaa puheenjohtajaa. Varapuheenjohtaja toimii puheenjohtajan sijaisena. Euroalueen ulkopuolinen keskuspankki voi tehdä varapuheenjohtajaa koskevan nimittämisesityksen, jos toimitus maksua vastaan -periaatteen mukaisesti suoritettu euroalueen ulkopuolisen valuutan määrä T2S:ssä edustaa vähintään 40 prosenttia toimitus maksua vastaan -periaatteen mukaisesti euroissa suoritettua määrää.
      T2S-johtokunnan jäsenen toimikausi kestää 24 kuukautta ja se voidaan uusia.
      T2S-johtokunnan kokoonpanosta päättää EKP:n neuvosto EKP:n johtokunnan esityksestä. Edellä a), b) ja c) alakohdissa tarkoitetuissa tapauksissa asianomaisen keskuspankin pääjohtaja esittelee hakemukset. Johtokunta antaa etusijan hakijoille, jotka toimivat suoraan keskuspankkinsa ylimmän johtoelimen alaisuudessa. EKP:n johtokunta varmistaa ehdotuksessaan, että tietotekniikan alan, projektijohdon ja arvopaperikaupan selvitysalan (joko palveluiden tuottajana tai käyttäjänä) kokemusta omaavien jäsenten välillä on riittävä tasapaino.
      TYÖSKENTELYTAVAT
      1.   Päätöksenteko
      T2S-johtokunta tekee päätöksensä yksimielisesti aina kun mahdollista. Jos yksimielisyyttä ei kuitenkaan saavuteta kohtuullisessa ajassa, puheenjohtaja voi määrätä, että päätös tehdään yksinkertaisella enemmistöllä.
      Äänestyksessä noudatetaan seuraavia sääntöjä

                  a)

                  lähtökohtaisesti T2S-johtokunnan päätösvaltaisuuden saavuttaminen vaatii vähintään seitsemän jäsenen läsnäoloa;

                  b)

                  ainoastaan edellä a), b) ja c) alakohdassa tarkoitetuilla T2S-johtokunnan jäsenillä on äänioikeus;

                  c)

                  poissa oleva äänivaltainen jäsen voi siirtää äänioikeutensa toiselle jäsenelle; yksikään jäsen ei kuitenkaan voi käyttää enempää kuin kaksi ääntä per asia;

                  d)

                  äänten mennessä tasan puheenjohtajan ääni ratkaisee;

                  e)

                  mahdollisessa eturistiriitatilanteessa T2S-johtokunnan jäsenet eivät saa osallistua päätöksentekoon eivätkä äänestää ja

                  f)

                  jäsenten on noudatettava T2S-johtokunnan menettelytapaohjeita.

            2.   Työtaakka ja tuki
      Suuntaviivojen EKP/2010/2 8 artiklassa vahvistettuja hyvän hallinnon periaatteita rajoittamatta

                  a)

                  puheenjohtaja hoitaa T2S-asioita päätoimisesti; muiden jäsenten tehtävä on osa-aikainen, siten, että sen odotetaan vaativan 30 prosenttia virka-ajasta;

                  b)

                  T2S-johtokuntaa avustaa EKP:n T2S-ohjelmatoimisto;

                  c)

                  T2S-johtokuntaa neuvoo ohjelmacontroller;

                  d)

                  T2S-johtokuntaa avustaa tekninen komitea, joka pyrkii pääsemään yksimielisyyteen teknisissä asioissa; jos yksimielisyyteen ei päästä, asia tuodaan T2S-johtokunnan päätettäväksi ja

                  e)

                  T2S-johtokunta voi perustaa muita komiteoita.

            3.   Raportointi ja edustus
      T2S-johtokunta raportoi säännöllisesti ja järjestelmällisesti suoraan EKP:n päätöksentekoelimille. Tarpeen vaatiessa se myös valmistelee tähän liittyviä raportteja EKP:n päätöksentekoelimille. Nämä raportit lähetetään myös eurojärjestelmän tietotekniikan ohjauskomitealle (EISC), joka voi neuvoa EKP:n päätöksentekoelimiä. Raportit lähetetään lisäksi tiedoksi maksu- ja selvitysjärjestelmäkomitealle (PSSC).
      Puheenjohtaja toimii T2S-neuvontaryhmän puheenjohtajana ja edustaa T2S-johtokuntaa ulospäin, ellei T2S-johtokunta toisin päätä.
      4.   Menettelysäännöt
      Liitteessä II olevassa T2S-johtokunnan menettelysäännöissä täsmennetään johtokunnan työskentelytavat.

      LIITE II

         T2S-JOHTOKUNTA

         MENETTELYSÄÄNNÖT

      I   LUKU

         T2S-JOHTOKUNTA

      1 artikla
      Jäsenet
      1.   T2S-johtokunnan jäsenet (jäljempänä ‘jäsenet’) toimivat omissa nimissään ja T2S-ohjelman edun sekä T2S:n yleisten periaatteiden mukaisesti. Jäsenet muodostavat T2S-johtokunnan kokouksissa täysin itsenäisesti ja riippumattomasti.
      2.   Keskuspankkijäsenten osalta kunkin keskuspankin on järjestettävä riittävästi aikaa ja muiden kuin keskuspankkijäsenten on varmistettava että niillä on riittävästi aikaa osallistua aktiivisesta T2S-johtokunnan tehtäviin (lähtökohtaisesti 30 prosenttia virka-ajasta puheenjohtajaa lukuun ottamatta).
      3.   Jäsenet eivät saa suoraan osallistua T2S:n tai niiden arvopaperikeskuksien yleisvalvontaan, jotka ulkoistavat katteensiirtotoimenpiteet T2S:lle. Jäsenet eivät saa kuulua eurojärjestelmän/EKPJ:n komiteaan, joka harjoittaa jotain näistä valvontavelvollisuuksista. Jäsenet eivät saa olla eurojärjestelmän tietotekniikan ohjauskomitean tai sisäisen tarkastuksen komitean jäseniä. He eivät saa taso 3:n toimintaan päivittäin osallistuvia henkilöitä.
      4.   Jäsenten on noudatettava liitteessä III vahvistettuja T2S-johtokunnan menettelytapaohjeiden mukaisesti.
      2 artikla
      Puheenjohtaja ja varapuheenjohtaja
      1.   Puheenjohtaja on T2S-johtokunnan päätoiminen jäsen.
      2.   Puheenjohtaja varmistaa T2S-johtokunnan toiminnan, T2S-johtokunnan mandaatin täyttämisen, menettelysääntöjen noudattamisen ja tehokkaan päätöksenteon toteutumisen yhdessä muiden jäsenten kanssa. Erityisesti puheenjohtaja

                  a)

                  tekee ehdotuksen T2S-johtokunnan kokousten esityslistasta ja toimii kokousten puheenjohtajana;

                  b)

                  tekee ehdotuksen kokousten vuosiohjelmasta ja

                  c)

                  käsittelee kaikki T2S-ohjelmatoimistoa koskevat hallinnolliset päätökset.

            3.   Varapuheenjohtaja avustaa puheenjohtajaa ja toimii puheenjohtajana tämän poissa ollessa. Puheenjohtaja ilmoittaa poissaolostaan varapuheenjohtajalle viivytyksettä.
      3 artikla
      Sihteeristö
      1.   Puheenjohtaja nimittää erittäin kokeneen Euroopan keskuspankin (EKP:n) työntekijän toimimaan T2S-johtokunnan sihteerinä. Puheenjohtaja voi myös nimittää varasihteerin.
      2.   Sihteeri avustaa puheenjohtajaa ja toimii tämän ohjeiden mukaisesti. Sihteeri on vastuussa viivytyksettömästä tiedonkulusta a) jäsenten välillä sekä b) T2S-johtokunnan ja muiden sidosryhmien välillä, mukaan lukien erityisesti muut eurojärjestelmän tai Euroopan keskuspankkijärjestelmän komiteat.
      II   LUKU

         T2S-JOHTOKUNNAN KOKOUKSET

      4 artikla
      T2S-johtokunnan kokousten aika ja paikka
      1.   T2S-johtokunta tekee puheenjohtajan esityksestä päätöksen kokousten päivämääristä. T2S-johtokunta kokoontuu tasaisin väliajoin sellaisen aikataulun perusteella, jonka se on laatinut hyvissä ajoin ennen kunkin vuoden alkua. T2S-ohjelmasuunnitelman tarpeet määrittävät kokouksien järjestämistiheyden.
      2.   Puheenjohtaja voi kutsua koolle ylimääräisen kokouksen milloin T2S-johtokunta katsoo sen tarpeelliseksi. Puheenjohtajan on kutsuttava ylimääräinen kokous koolle, jos vähintään kolme jäsentä toimittaa pyynnön kokouksen järjestämisestä.
      3.   T2S-johtokunta kokoontuu yleensä EKP:n tiloissa.
      4.   Kokouksia voidaan pitää myös teleneuvotteluina, ellei vähintään kolme jäsentä sitä vastusta.
      5 artikla
      T2S-johtokunnan kokouksiin osallistuminen
      1.   Jäsenten tulee, hyvän hallinnon periaatteiden mukaisesti, osallistua säännöllisesti T2S-johtokunnan kokouksiin. Jäsenen on osallistuttava henkilökohtaisesti; jäseniä ei voida korvata.
      2.   Osallistumisoikeus kokouksiin on rajoitettu jäseniin ja muihin henkilöihin, jotka puheenjohtaja on paikalle kutsunut.
      6 artikla
      Menettely T2S-johtokunnan kokouksissa
      1.   T2S-johtokunnan työkieli on englanti.
      2.   T2S-johtokunta hyväksyy esityslistan kutakin kokousta varten. Pääsääntöisesti sihteeri valmistelee puheenjohtajan vastuun alaisena alustavan esityslistan ja lähettää sen jäsenille vähintään viisi työpäivää ennen kokousta. T2S-johtokunta voi päättää lisätä tai poistaa asioita alustavasta esityslistasta puheenjohtajan tai muun jäsenen ehdotuksesta. Asia on poistettava esityslistalta vähintään kolmen jäsenen sitä pyytäessä, jos siihen liittyviä asiakirjoja ei ole toimitettu jäsenille ajoissa.
      3.   Pääsääntöisesti sihteeri lähettää asiakirjat jäsenille arvioitaviksi viisi työpäivää ennen kokousta. Lyhyet asiakirjat voidaan kuitenkin lähettää yksi työpäivä ennen kokousta. Asiakirjoja, jotka on lähetetty myöhemmin kuin kaksi työpäivää ennen kokousta, pidetään ”keskustelupapereina”, joiden perusteella T2S-johtokunta ei voi tehdä päätöstä, elleivät kaikki jäsenet tästä toisin sovi.
      4.   Kunkin T2S-johtokunnan kokouksen jälkeen sihteeri laatii pöytäkirjaluonnoksen, joka sisältää harkinnan kohteena olleet aiheet sekä keskustelun lopputulemat. Pyynnöstä pöytäkirjaluonnokseen otetaan yksittäisen jäsenen kokouksen aikana ilmaisema kanta. Pöytäkirjaehdotus toimitetaan jäsenille viiden työpäivän kuluessa kokouksesta.
      5.   T2S-johtokunnan kokouksen jälkeen sihteeri laatii myös alustavan tehtävälistan, joka toimitetaan jäsenille viiden työpäivän kuluessa kokouksesta, ja joka sisältää tehtävät ja määräajat, jotka kohdennettiin ja hyväksyttiin kyseisen kokouksen aikana.
      6.   Jäsenet toimittavat sihteerille kommenttinsa pöytäkirjaluonnoksesta viiden työpäivän kuluessa luonnoksen vastaanottamisesta. Pöytäkirjaluonnos ja tehtävälista toimitetaan T2S-johtokunnalle hyväksyttäväksi seuraavassa kokouksessa (tai tarpeen vaatiessa aiemmin kirjallisessa menettelyssä), ja puheenjohtajan on ne allekirjoitettava.
      7 artikla
      T2S-johtokunnan päätöksenteko
      1.   T2S-johtokunnan päätökset tulee tehdä yksimielisesti siinä laajuudessa, kuin mahdollista.
      2.   T2S-johtokunnan päätösvaltaisuuden saavuttaminen vaatii vähintään seitsemän jäsenen läsnäoloa. Jos vähimmäisjäsenmäärään ei päästä, puheenjohtaja voi kutsua koolle ylimääräisen kokouksen, jossa vähimmäisjäsenmäärä ei ole päätösvaltaisuuden edellytyksenä.
      3.   Puheenjohtajan pyynnöstä T2S-johtokunta tekee tarvittaessa päätöksen äänestämällä. Puheenjohtaja käynnistää äänestysmenettelyn myös kenen tahansa äänioikeutetun jäsenen pyynnöstä. Sen mukaisesti menettelytapaohjeissa säädetään, jäsenen ei tule äänestää menettelytapaohjeissa tarkemmin määritellyissä eturistiriitatilanteessa. Poissa ollessaan äänestävä jäsen voi siirtää äänensä toiselle äänioikeutetulle jäsenelle, mutta kukin jäsen voi käyttää korkeintaan kaksi ääntä kussakin asiassa.
      4.   Puheenjohtaja voi pitää salaisen lippuäänestyksen, jos vähintään kolme jäsentä sitä pyytää.
      5.   Päätös voidaan myös tehdä kirjallisessa menettelyssä, ellei vähintään kolme jäsentä sitä vastusta. Kirjallinen menettely edellyttää i) pääsääntöisesti vähintään kahden päivän harkitsemisaikaa jokaiselle jäsenelle ja ii) kyseisen päätöksen kirjaamista T2S-johtokunnan seuraavan kokouksen johtopäätöksiin.
      6.   Ehdotus hyväksytään, jos se saa tuekseen äänten yksinkertaisen enemmistön. Äänten mennessä tasan puheenjohtajan ääni ratkaisee. Äänten mennessä tasan puheenjohtajan poissa ollessa varapuheenjohtajan ääni ei ratkaise.
      III   LUKU

         TIEDOTTAMINEN JA AVOIMUUS

      8 artikla
      Ulkoinen tiedottaminen
      1.   Puheenjohtaja pitää asianomaiset sidosryhmät ajan tasalla T2S-ohjelman täytäntöönpanon edistymisestä. Sihteerin avustuksella puheenjohtaja varmistaa avoimuuden sekä oikea-aikaisen ja johdonmukaisen asiaankuuluvien asiakirjojen julkistamisen T2S:n verkkosivuilla, jollei menettelytapaohjeiden salassapitovaatimuksista muuta johdu.
      2.   Jäsenten on ilmoitettava puheenjohtajalle etukäteen, jos nämä ottavat hoitaakseen jonkin T2S-johtokunnan vastuisiin ja tehtäviin liittyvän merkittävän ulkoisen edustustehtävän, kuten esitysten pitäminen T2S:stä konferensseissa tai kokouksissa sidosryhmien kanssa, sekä toimitettava T2S-johtokunnalle kirjallinen yhteenveto viiden työpäivän kuluessa tapahtumasta. Minkä tahansa merkittävän ulkoisen tiedottamisen tulee tapahtua eurojärjestelmän ja T2S-ohjelman edun mukaisesti sekä kunnioittaa EKP:n neuvoston ja T2S-johtokunnan tekemiä päätöksiä.
      3.   T2S-johtokunta nimittää jäsenen/jäsenet ja/tai T2S:ää avustavat EKP:n / kansallisen keskuspankin työntekijät osallistumaan arvopaperikaupan selvitysjärjestelmiin liittyviin julkisiin tai yksityisiin hankkeisiin sekä mahdollisesti edustamaan T2S:ää asianmukaisissa komiteoissa ja työryhmissä. EKP:n tai kansallisen keskuspankin työntekijä voidaan tällä tavalla nimittää vain, jos on varmistettu, että jäsen toimii sellaisten salassapitoa ja eturistiriitojen välttämistä koskevien velvoitteiden mukaisesti, jotka ovat vähintään menettelytapaohjeissa määriteltyjen velvoitteiden tasoisia.
      9 artikla
      Sisäinen tiedottaminen
      1.   T2S-johtokunnan jäsenet, jotka eivät kuulu eurojärjestelmään, saavat EKP:n neuvoston kokouksen jälkeen salassapitovelvoitteiden sitomina kaikki EKP:n neuvostolle toimitetut T2S:ää koskevat asiakirjat sekä EKP:n neuvoston pöytäkirjan T2S:ää koskevat päätöskohdat.
      2.   Niillä eurojärjestelmän keskuspankeilla, joilla ei ole työntekijäedustajaa T2S-johtokunnassa, on automaattinen pääsy kaikkiin T2S-johtokunnan asiakirjoihin. Ne voivat myös pyytää puheenjohtajalta oikeutta osallistua T2S-johtokunnan komiteoihin, jos aihe on niiden kannalta erityisen tärkeä. Yhden jäsenen velvollisuuksiin kuuluu ilmoittaa asianomaiselle eurojärjestelmän keskuspankille, jos jokin aihe katsotaan olevan tälle keskuspankille erityisen tärkeä. Kyseinen jäsen voi myös tuoda tällaisen eurojärjestelmän keskuspankin esittämän asian T2S-johtokunnan käsiteltäväksi.
      IV   LUKU

         RAHOITUS

      10 artikla
      T2S-hanketilin toiminta
      1.   T2S-johtokunta hallinnoi EKP:ssä olevaa ja siirtotiliksi merkittyä T2S-hanketiliä eurojärjestelmän puolesta. T2S-projektitiliä käytetään a) eurojärjestelmän keskuspankkien välisten, T2S-budjetista johtuvien rahavirtojen (erityisesti varojen kerääminen ja maksuerien suorittaminen) hallinnoimiseen ja b) T2S-palvelumaksuihin liittyvien rahavirtojen hallinnointiin. T2S-johtokunta varmistaa, että projektitilin saldo on aina positiivinen tai nolla.
      2.   Puheenjohtaja kutsuu viivytyksettä eurojärjestelmän keskuspankit budjetoimaan osuutensa kuluista (T2S-kustannusjakokaavan mukaisesti) ja maksamaan osuutensa T2S-hanketilille EKP:n neuvoston hyväksymän maksuaikataulun mukaisesti.
      3.   Puheenjohtaja päättää maksuerien suorittamisesta T2S-hanketililtä T2S-johtokunnan etukäteisen hyväksynnän saatuaan. Maksuerän suorittaminen 4CB-ryhmälle on T2S-johtokunnan muodollisesti hyväksymä kun T2S-johtokunta on arvioinut ja hyväksynyt 4CB-ryhmän suoritteen ja tämä arviointi ja hyväksyntä on muodollisesti hyväksytty T2S-johtokunnan kokouspöytäkirjassa. Maksuerät suoritetaan EKP:lle kunkin vuoden alussa rahoituskehyksessä tarkoitettujen sopimusten mukaisesti.
      V   LUKU

         TARKASTUS

      11 artikla
      Tarkastus
      Sisäisen tarkastuksen komitea valvoo T2S-johtokunnan toimia.

      LIITE III

         T2S-JOHTOKUNTA

         MENETTELYTAPAOHJEET

         Johdanto

      T2S-johtokunta koostuu EKP:n neuvoston nimittämistä jäsenistä. Jäsenten on toimittava yksinomaan T2S-ohjelman etujen ja T2S:n yleisten periaatteiden mukaisesti sekä varattava riittävästi aikaa T2S-ohjelmaan liittyvään työhön.
      T2S-johtokunta tukee Euroopan keskuspankin päätöksentekoelimiä T2S-ohjelman onnistuneessa ja oikea- aikaisessa toteuttamisessa ja raportoi EKP:n neuvostolle. Koska EKP:n neuvoston päätöksenteon on oltava riippumatonta ja perustuttava riittäviin tietoihin on olennaista, että T2S-johtokunnan työhön eivät vaikuta mitkään olosuhteet, jotka voisivat aiheuttaa jäsenen eturistiriidan.
      Lisäksi eurojärjestelmän / Euroopan keskuspankkijärjestelmän (EKPJ) hyvän maineen ja uskottavuuden sekä T2S-ohjelman oikeudellisen luotettavuuden kannalta on olennaista, että jäseniä ohjaa, myös ulkoisesti havaittavasti, eurojärjestelmän yleinen etu ja erityisesti T2S-ohjelman etu. Tästä johtuen jäsenten tulee a) välttää eturistiriitatilanteita tai mahdollisia eturistiriitatilanteita, b) toimia ainoastaan toimivaltansa puitteissa eurojärjestelmän ja T2S:n edustajina toimiessaan viranomaisten, keskuspankkien, teollisuuden edustajien ja muiden ulkoisten sidosryhmien kanssa, jotka ovat osallisia T2S:n suunnitteluun, kehittämiseen ja toimintaan sekä c) varmistaa puolueettomuus, neutraalisuus ja terve kilpailu mahdollisten toimittajien välillä, jotka hyötyvät T2S-ohjelmasta.
      Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) 37.1 artiklassa määritelty salassapitovelvollisuus soveltuu sekä EKP:n että kansallisen keskuspankin työntekijöihin näiden suorittaessa EKPJ:n tehtäviä, ja kattaa liikesalaisuuksia tai kaupallista arvoa sisältävän luottamuksellisen tiedon. Vastaavanlainen velvollisuus soveltuu T2S-johtokunnan muihin jäseniin kuin keskuspankkijäseniin. Johtokunnan muiden jäsenten kuin keskuspankkijäsenten on myös noudatettava mahdollisia muita menettelytapasääntöjä, jotka määritellään nimityskirjeessä ja sopimuksessa EKP:n kanssa.
      On sopivaa ja hyvän hallintotavan mukaista vahvistaa ammatillista luotettavuutta, terveen kilpailun periaatetta, eturistiriitojen välttämistä ja eurojärjestelmän tai kolmansien osapuolien tuottaman luottamuksellisen tiedon suojaamista koskevat eettiset vaatimukset ja samalla säilyttää ammattitaitoa ja kokemusta T2S-johtokunnassa T2S-ohjelman kannalta olennaisilla alueilla eurojärjestelmän/EKPJ:n yleiseksi hyödyksi. Lisäksi on sopivaa ja hyvän hallintotavan mukaista, että EKP:n henkilöstöön kuuluvien jäsenten työsuhde-ehdot ja keskuspankin henkilöstöön kuuluvien jäsenten vastaavat ehdot sisältävät oikeudellisen korvausvastuun näiden menettelytapaohjeiden rikkomisesta. Vastaavanlainen velvollisuus soveltuu T2S-johtokunnan muihin jäseniin kuin keskuspankkijäseniin.
      Nämä menettelytapaohjeet eivät rajoita mitään muita eettisistä säännöistä johtuvia vaatimuksia, joita saatetaan soveltaa T2S-johtokunnan jäseniin näiden toimiessa EKP:n tai kansallisen keskuspankin työntekijöinä.
      1.   Määritelmät

      Näissä menettelytapaohjeessa tarkoitetaan

                  a)

                  ’puheenjohtajalla’ henkilöä, jonka EKP:n neuvosto on nimittänyt T2S-johtokunnan puheenjohtajaksi;

                  b)

                  ’varapuheenjohtajalla’ EKP:n neuvoston nimittämää henkilöä, joka korvaa puheenjohtajan tämän poissa ollessa;

                  c)

                  ’luottamuksellisella tiedolla’ rajoittamatta EKPJ:n perussäännön 37.1 artiklassa määriteltyä salassapitovelvollisuutta ja luottamuksellisuussäännösten mukaisesti luokiteltuja ja jokaiselle T2S-johtokunnan jäsenelle annettuja asiakirjoja i) eurojärjestelmän tai kolmansien osapuolien liikesalaisuuksia ja mitä tahansa T2S-johtokunnan työtä koskevaa kaupallista arvoa omaava tietoa, ii) mitä tahansa tietoa, jonka luvaton julkaiseminen voisi vahingoittaa eurojärjestelmän keskeisiä intressejä ja iii) mitä tahansa tietoa, jota järkevä henkilö pitäisi luottamuksellisena; ’luottamuksellinen tieto’ ei sisällä tietoa, joka: i) on tai tulee olemaan yleisesti saatavilla näitä menettelytapaohjeita rikkomatta tai ii) on kolmannen osapuolen itsenäisesti, ilman pääsyä luottamukselliseen tietoon, kehittämä taikka iii) on 3 kohdan mukaisesti julkistettava lain nojalla;

                  d)

                  ’muulla jäsenellä kuin keskuspankkijäsenellä’ T2S-johtokunnan jäsentä, joka ei ole EKP:n tai kansallisen keskuspankin työntekijä;

                  e)

                  ’mandaatilla’ liitteessä I tarkoitettua mandaattia;

                  f)

                  ’jäsenellä’ T2S-johtokunnan jäsentä, puheenjohtaja mukaan lukien;

                  g)

                  ’mahdollisilla toimittajilla’ kaupallisia yhteisöjä, jotka hyötyvät T2S:n liittyvien hyödykkeiden ja/tai palvelujen tuottamisesta euroalueen tai euroalueen ulkopuoliselle keskuspankille, joka on sitoutunut katteensiirtoon kansallisessa valuutassaan T2S:n kautta.

            2.   Eturistiriidan välttäminen

                  2.1

                  T2S-johtokunnan kannalta oleellisia hyödykkeitä ja/tai palvelujen tuottamiseen liittyvä eturistiriitatilanne syntyy, jos jäsenellä on kaupallinen tai ammatillinen etu taikka intressi mahdollisessa toimittajassa, joko omistusoikeuden, määräysvallan tai sijoituksen kautta taikka muulla tavoin, ja tämä etu tai intressi vaikuttaa tai saattaa vaikuttaa jäsenen riippumatomaan ja puolueettomaan toimintaan jäsenenä.

                  2.2

                  Jäsenet toimivat eurojärjestelmän ja T2S-ohjelman yleisen edun mukaisesti. He välttävät kaikkia tilanteita, jotka mahdollisesti johtaisivat eturistiriitatilanteen syntymiseen.

                  2.3

                  Jos T2S-johtokunnan tehtäviin liittyvä eturistiriita syntyy tai tulee todennäköisesti syntymään, kyseessä olevan jäsenen on ilmoitettava eturistiriidasta tai mahdollisen eturistiriidan olemassaolosta keskuspankkinsa valvontavastaavalle (tai, jos kyseessä on muu jäsen kuin keskuspankkijäsen, EKP:n eettiselle tarkastajalle) lisäyksessä 2 määritellyllä kaavakkeella ja samanaikaisesti ilmoitettava asiasta puheenjohtajalle. Jos valvontavastaava (tai, jos kyseessä muu kuin keskuspankkijäsen, EKP:n eettinen tarkastaja) päättää, että kyseessä on eturistiriitatilanne, se antaa suosituksensa kyseessä olevan keskuspankin pääjohtajalle (tai, jos kyseessä on muu jäsen kuin keskuspankkijäsen, EKP:n puheenjohtajalle) liittyen eturistiriidan hallintaan ja keskuspankin pääjohtaja / EKP:n puheenjohtaja ilmoittaa viipymättä asiasta puheenjohtajalle. Keskuspankin pääjohtaja / EKP:n puheenjohtaja toimittaa puheenjohtajalle riittävät tiedot eturistiriidan ymmärtämiseksi ja sen hallinnoimiseksi.

                  2.4

                  Jos T2S-johtokunnan kokouksen aikana jäsenellä on syytä uskoa, että toisen jäsenen osallistuminen T2S-johtokunnan keskusteluun, äänestykseen tai kirjalliseen menettelyyn voisi johtaa eturistiriidan syntymiseen, hänen on ilmoitettava tästä puheenjohtajalle välittömästi.

                  2.5

                  Puheenjohtaja kutsuu jäsenen, joka on tunnistanut 2.3 kohdan mukaisen eturistiriidan tai mahdollisen eturistiriidan tai jota kohtaan on tehty 2.4 kohdan mukainen ilmoitus, selvittämään eturistiriidan tai mahdollisen eturistiriidan olemassaolo. Jos puheenjohtaja ei ole tyytyväinen jäsenen selvitykseen, asianomaiset asiat poistetaan esityslistalta. Puheenjohtajan on viipymättä ilmoitettava kyseessä olevan keskuspankin valvontavastaavalle (tai, jos kyseessä on keskuspankin ulkopuolinen jäsen, EKP:n eettiselle tarkastajalle) ja tarvittaessa myös EKP:n neuvostolle kaikista tällaisista tapauksista.

                  2.6

                  Jos puheenjohtaja on huolestunut 2.3, 2.4 tai 2.5 kohdan mukaisesta tilanteesta, hän ilmoittaa asiasta varapuheenjohtajalle.

                  2.7

                  Jäsen ei voi äänestää asiassa, jossa hänellä on eturistiriita. Tämä soveltuu myös jäseneen, joka on 4CB-ryhmän työntekijä silloin, kun T2S-johtokunta päättää 4CB-ryhmän toimitusten hyväksymisestä.

            3.   Luottamuksellisen tiedon asianmukainen käyttö

                  3.1

                  Jäsenet käyttävät luottamuksellista tietoa ainoastaan eurojärjestelmän ja T2S-ohjelman tarkoituksien ja etujen sekä T2S-johtokunnan mandaatin mukaan.

                  3.2

                  Jäsenet eivät saa luovuttaa luottamuksellista tietoa kolmansille osapuolille; ainoastaan jäsenet, jotka ovat EKP:n tai kansallisen keskuspankin työntekijöitä, voivat luovuttaa tällaista luottamuksellista tietoa ja vain oman keskuspankkinsa tai toisen keskuspankin työntekijöille jos tietojen vastaanottajalla on selkeä tarve tutustua tietoihin saadakseen neuvoja, jotka mahdollistavat kannan muodostamisen tietyssä asiassa. Jäsenet eivät voi lähtökohtaisesti luovuttaa ”vain jäsenille” tarkoitettua luottamuksellista tietoa keskuspankkiensa tai toisen keskuspankin työntekijöille, ellei T2S-johtokunta asiasta toisin sovi.

                  3.3

                  Jäsenet ryhtyvät kaikkiin vaadittaviin toimenpiteisiin luottamuksellisen tiedon luvattoman käytön tai tahattoman luovuttamisen estämiseksi.

                  3.4

                  Jäsenet eivät saa käyttää luottamuksellista tietoa jonkin eurojärjestelmän ulkopuolisen yhteisön hyväksi tai, ilman hyväksyttävää perustetta, keskuspankkinsa hyväksi.

                  3.5

                  Siltä osin kuin tuomioistuin tai sääntely-, valvonta- taikka muu toimivaltainen viranomainen, jolla on toimivalta suhteessa jäseneen, määrää jäsenen luovuttamaan tai asettamaan saatavaksi luottamuksellista tietoa, kyseisen jäsenen on

                              a)

                              annettava viivytyksettä puheenjohtajalle ja keskuspankkinsa valvontavastaavalle (tai, jos kyseessä on muu jäsen kuin keskuspankkijäsen, EKP:n eettiselle tarkastajalle) mahdollisimman yksityiskohtainen kirjallinen ilmoitus asiasta, jos tällaisen ilmoituksen antaminen on lain mukaan mahdollista;

                              b)

                              hankittava asiantuntevaa oikeudellista neuvontaa kyseisen päätöksen laillisuudesta ja täytäntöönpantavuudesta, jos puheenjohtaja katsoo sen tarpeelliseksi;

                              c)

                              tehtävä yhteistyötä kaikkien kyseessä olevien keskuspankkien kanssa ja tarjottava sen tasoista avunantoa, jota puheenjohtaja voi kohtuudella pyytää mahdollistaakseen sen, että T2S-johtokunnan tai kyseisen jäsenen keskuspankki voi käyttää oikeuskeinoja luottamuksellisen tiedon suojaamiseksi;

                              d)

                              ilmoittaa tuomioistuimelle tai kyseessä olevalle viranomaiselle tiedon luottamuksellisuudesta ja pyytää tuomioistuinta tai viranomaista säilyttämään tiedon luottamuksellisuuden siinä määrin, kuin se on lain mukaan sallittua.

                        Jos puheenjohtaja on huolissaan 3 kohdasta, hän ilmoittaa asiasta varapuheenjohtajalle.

            4.   Läpinäkyvyys ja avoimuus

                  4.1

                  Sopimuksissaan mahdollisten toimittajien tai mahdollisia toimittajia edustavien kauppajärjestöjen kanssa, jäsenet pyrkivät säilyttämään terveen kilpailun ja toimittamaan puolueetonta ja asiaan kuuluvaa tietoa kaikille tällaisille mahdollisille toimittajille tai edustajille koordinoidusti ja ketään syrjimättä luottamuksellista tietoa koskevien vaatimusten mukaisesti. Toimitetun tiedon laadusta riippuen, tämä tavoite voidaan saavuttaa ryhtymällä rakentavaan dialogiin ja asiakirjojen jakamiseen neuvonantoryhmissä kyseisten tahojen kanssa.

                  4.2

                  Jäsen käyttää vakaata harkintaa saadessaan hänelle osoitetun kirjallisen tiedonannon mahdollisilta toimittajilta tai mahdollisia toimittajia edustavilta kauppajärjestöiltä. Jäsenet kohtelevat tällaisia tiedonantoja luottamuksellisina, ellei mahdollinen toimittaja tai edustaja nimenomaisesti toisin ilmoita.

                  4.3

                  4.1 ja 4.2 alakohta ei estä yhteydenottoja T2S-johtokunnan ja mahdollisten toimittajien tai mahdollisia toimittajia edustavien kauppajärjestöjen välillä. Eurojärjestelmän sisällä jäsenet kuitenkin vaihtavat säännöllisesti tietoja yhteydenpidosta mahdollisiin toimittajiin ja edustajiin.

            5.   Neuvonta eettisissä kysymyksissä

      Jäsenen tulee pyytää neuvoa EKP:n eettiseltä tarkastajalta, jos hän on epävarma menettelytapaohjeiden soveltamisesta.
      6.   Seuraamukset ja loppusäännökset

                  6.1

                  Jäsen, joka rikkoo näitä menettelytapaohjeita, erotetaan välittömästi T2S-johtokunnasta ja korvataan liitteessä I vahvistettujen menettelyjen mukaisesti, sanotun kuitenkaan rajoittamatta työehdoissa mainittuja kurinpitotoimenpiteitä, sovellettavia rikos-, kurinpito-, hallinto- taikka sopimusseuraamuksia.

                  6.2

                  Jäseneen sovelletaan 3 kohdan säännöksiä myös jäsenen tehtävien lakattua.

                  6.3

                  Entinen jäsen ei saa käyttää luottamuksellista tietoa päästäkseen työsuhteeseen mahdollisen toimittajan kanssa, tai mahdollisen toimittajan työntekijänä paljastaa taikka käyttää luottamuksellista tietoa, joka on hankittu hänen osallistuessaan T2S-johtokunnan toimintaan.

                  6.4

                  Ensimmäisen vuoden aikana tehtävien lakkaamisen jälkeen jäsenten tulee välttää uudesta ammatillisesta toiminnasta tai nimityksestä johtuvia eturistiriitoja. Heidän täytyy erityisesti ilmoittaa T2S-johtokunnalle kirjallisesti, jos he aikovat osallistua ammattimaiseen toimintaan tai hyväksyä nimityksen sekä pyytää T2S-johtokunnalta neuvoa, ennen sitoutumistaan tällaiseen tehtävään.

                  6.5

                  Jos entinen jäsen ei noudata 6.3 ja 6.4 kohdassa vahvistettuja vaatimuksia, T2S-johtokunta voi ilmoittaa työnantajalleen, että entisen jäsenen uuden ja vanhan aseman välillä vallitsee eturistiriita.

            7.   Osoitus ja jakelu

      Nämä menettelytapaohjeet on osoitettu T2S-johtokunnan jäsenille. Kopio menettelytapaohjeista annetaan kullekin jäsenelle ja uusille jäsenille nimitettäessä. Jäsenten on allekirjoitettava lisäykset 1 ja 2 ennen osallistumista T2S-johtokunnan kokouksiin.

         Lisäys 1

            MENETTELYTAPAOHJEIDEN NOUDATTAMISTA KOSKEVA VAKUUTUS

         Tällä vakuutuksella hyväksyn liitteenä olevat menettelytapaohjeet ja tiedostan niistä johtuvat velvoitteeni, eritoten velvollisuuteni a) säilyttää saamani luottamukselliset tiedot luottamuksellisina ja b) välttää tilanteita ja ilmoittaa tilanteista, jotka saattavat johtaa eturistiriidan syntymiseen suhteessa T2S-ohjelmaan liittyvien tehtävieni hoitamiseen T2S-johtokunnan jäsenenä.
         …
         (Allekirjoitus ja päivämäärä)
         …
         (Etu- ja sukunimi)
         …
         (Osoite)
         …
         …
         …

         Lisäys 2

            ETUNÄKÖKOHTIA KOSKEVA ILMOITUS
             (1)

         …
         (Etu- ja sukunimi)
         …
         (Osoite)
         …
         (Ammatti)
         T2S-ohjelmaan vaikuttaa välittömästi tai välillisesti (esim. suhteessa perheenjäseneen) seuraavat taloudelliset ja/tai muut hyödyt, jotka saattavat aiheuttaa näissä menettelytapaohjeissa tarkoitetun eturistiriidan (2):

            Sijoitus (esim. välitön tai välillinen kaupalliseen yhteisöön, jolle on hyötyä toimimisesta T2S-ohjelman mahdollisena toimittajana, mukaan lukien tytäryhtiöt tai muut samaan yhteisöryhmään kuuluvat yhteisöt tai tehty sijoitus, paitsi jos omistus on sijoitus- taikka eläkerahaston tms. kautta):
         …
         …
         …

            Asema (esim. nykyinen tai aiempi, palkallinen tai palkaton asema kaupallisen yhteisön kanssa, jolle on hyötyä toimimisesta T2S-ohjelman mahdollisena toimittajana):
         …
         …
         …

            Korvaukset tai lahjat (esim. nykyiset, aiemmat tai odotettavissa olevat korvaukset, mukaan lukien tulevat edut, optiot, jotka käytetään myöhemmin ja eläkeoikeuksien siirrot, tai lahjat, jotka on saatu kaupalliselta yhteisöltä, jolle on hyötyä toimimisesta T2S-ohjelman mahdollisena toimittajana):
         …
         …
         …

            Muuta:

         …
         …
         …
         Vakuutan täten kunniani kautta, että luovuttamani tiedot ovat oikeita ja täydellisiä parhaan ymmärrykseni mukaan.
         …
         (Allekirjoitus ja päivämäärä)
         …
         (Etu- ja sukunimi)

            (1)  Jos jäsenellä ei ole olennaista hyötyä, tämä tulisi ilmoittaa merkitsemällä ”ei” kyseiseen kenttään/kenttiin.

            (2)  Jäsenen, jolla on olennainen hyöty, tulisi kuvata kaikki olennaiset tosiseikat ja olosuhteet käyttämällä tarvittaessa lisätilaa paperilla.

      LIITE IV

         MENETTELYT JA VAATIMUKSET T2S-JOHTOKUNNAN MUIDEN JÄSENTEN KUIN KESKUSPANKKIJÄSENTEN VALITSEMISEKSI, NIMITTÄMISEKSI JA KORVAAMISEKSI

      1.   Kilpailukutsu

                  1.1

                  Euroopan keskuspankki (EKP) julkaisee kilpailukutsun asiantuntijoille, jotka tullaan nimittämään T2S-johtokunnan muiksi jäseniksi kuin keskuspankkijäseniksi, ja luo varalistan. Kilpailukutsu toteutetaan hankintoja koskevista säännöistä 3 päivänä heinäkuuta 2007 tehdyn EKP:n päätöksen EKP/2007/5 (1) mukaisesti – kyseisen päätöksen täytäntöönpano on täsmennetty EKP:n liiketoiminnan harjoittamisesta annetun käsikirjan 8 luvussa. Tässä kilpailukutsussa poiketaan kuitenkin tietyssä määrin erityisesti päätöksen EKP/2007/5 16a artiklasta; mutta ainakin julkisia hankintoja koskevia pääperiaatteita noudatetaan ja asianmukainen ja läpinäkyvä kilpailu varmistetaan.

                  1.2

                  Kilpailukutsussa täsmennetään muun muassa a) T2S-johtokunnan rooli ja b) T2S-johtokunnan muiden jäsenten kuin keskuspankkijäsenten rooli sekä valintakriteerit, c) mandaatin taloudelliset näkökohdat ja d) hakumenettely, mukaan lukien hakemusten vastaanottamisen määräaika.

                  1.3

                  Kilpailukutsu julkaistaan Euroopan unionin virallisessa lehdessä ja EKP:n verkkosivuilla samanaikaisesti. EKP voi lisäksi tarpeen mukaan julkaista kilpailukutsun muilla tavoin. Jos julkaisut poikkeavat toisistaan, Euroopan unionin virallisessa lehdessä julkaistu versio saa etusijan suhteessa muihin versioihin.

                  1.4

                  Määräajan hakemusten toimittamiselle tulee olla vähintään 21 päivää kilpailukutsun julkaisemisesta Euroopan unionin virallisessa lehdessä.

            2.   Valintamenettely

                  2.1

                  EKP:n neuvosto päättää T2S-johtokunnan kokoonpanosta EKP:n johtokunnan esityksestä ja nimittää T2S-johtokunnan jäsenet.

                  2.2

                  Kun kyse on muista jäsenistä kuin keskuspankkijäsenistä, EKP:n neuvosto arvioi ehdokkaat 3 kohdassa vahvistettujen valintakriteerien mukaisesti.

                  2.3

                  T2S-johtokunnan puheenjohtaja, eurojärjestelmän kansallisten keskuspankkien edustajat ja EKP:n työntekijät voivat avustaa EKP:n johtokuntaa täyttämään ehdokkaiden arviointilomakkeet, jotka sisältävät ansioluettelon ja puutteet suhteessa valintakriteereihin, sekä ehdokkaan sopivuuteen perustuvan nimitysehdotuksen.

                  2.4

                  Päätöksen EKP/2007/5 16a artiklan 6 kohdasta poiketen kaksi ehdokasta nimitetään välittömästi ja potentiaalisille ehdokkaille perustetaan varalista tulevia avoimia tehtäviä silmällä pitäen.

            3.   Valintakriteerit

      Valintakriteerit ovat

                  a)

                  kokemus arvopaperikaupan selvitysalalta, joko palvelujen tuottajana tai käyttäjänä, ja lisäksi laajempaan unionin rahoitussektoriin liittyvä kokemus,

                  b)

                  vähintään 10 vuoden kokemus toiminnasta unionin rahoitusmarkkinoiden suurten markkinatoimijoiden kanssa;

                  c)

                  mielellään kokemusta projektijohtamisesta;

                  d)

                  T2S-johtokunnan työkieli on englanti; tästä syystä jäsenillä on oltava kyky kommunikoida tehokkaasti englanniksi.

            4.   Varalista

                  4.1

                  EKP ylläpitää varalistaa potentiaalisista ehdokkaista.

                  4.2

                  Kun T2S-johtokunnasta avautuu tehtävä, EKP:n johtokunta voi valita ehdokkaan varalistalta ehdokkaiden listalta ilmenevän paremmuusjärjestyksen perusteella, ja ehdottaa häntä T2S-johtokunnan jäseneksi EKP:n neuvostolle kahden vuoden mandaatilla, joka on uusittavissa kerran.

                  4.3

                  Varalista on voimassa kaksi vuotta EKP:n neuvoston hyväksymisestä. Varalistan voimassaoloa voidaan tarpeen vaatiessa pidentää kahdella vuodella.

                  4.4

                  Päätöksen EKP/2007/5 16a artiklan 7 kohdasta poiketen varalista ei ole avoin uusille hakijoille.

                  4.5

                  Päätöksen EKP/2007/5 16a artiklan 8 kohdasta poiketen ehdokkailla on mahdollisuus nähdä tietonsa tai päivittää taikka korjata tietojaan, mutta kilpailukutsun mentyä umpeen heillä ei ole mahdollisuutta päivittää tai korjata kelpoisuusvaatimuksiin ja valintakriteereihin liittyviä seikkoja.

            5.   Nimittäminen

                  5.1

                  T2S-johtokunnan muut jäsenet kuin keskuspankkijäsenet nimitetään henkilökohtaisesti. Jäsenet eivät voi siirtää tehtäviään toiselle jäsenelle tai kolmannelle osapuolelle.

                  5.2

                  Kaikki nimitykset edellyttävät nimitettävän henkilön allekirjoittavan T2S-johtokunnan puheenjohtajan antaman nimittämissopimuksen, hyvityksiä ja kulukorvauksia koskevan sopimuksen EKP:n kanssa sekä 6.1 kohdassa tarkoitetut vakuutukset ja ilmoitukset.

                  5.3

                  EKP:n neuvosto nimittää T2S-johtokunnan muut kuin keskuspankkijäsenet äänioikeudettomiksi jäseniksi kahden vuoden mandaatilla, joka on mahdollisuus uusia kerran.

            6.   Vakuutukset ja ilmoitukset

                  6.1

                  T2S-johtokunnan muut jäsenet kuin keskuspankkijäsenet sitoutuvat toimimaan T2S-johtokunnan menettelytapaohjeiden mukaisesti. Tästä johtuen heidän tulee allekirjoittaa liitteen III lisäyksessä 1 oleva ”Menettelytapaohjeiden noudattamista koskeva vakuutus” ja täytettävä sekä allekirjoitettava liitteen III lisäyksessä 2 oleva ”Etunäkökohtia koskeva ilmoitus”.

                  6.2

                  T2S-johtokunnan jäsenten on myös allekirjoitettava kilpailukutsussa olevat vakuutukset.

            7.   Mandaatin päättyminen ja jäsenen korvaaminen

                  7.1

                  EKP:n neuvosto voi irtisanoa T2S-johtokunnan keskuspankin ulkopuolisen jäsenen mandaatin eturistiriitatilanteessa, jäsenen rikottua velvollisuuksiaan, jäsenen ollessa kykenemätön täyttämään velvollisuuksiaan, jäsenen toimiessa vastoin menettelytapaohjeita tai jäsenen syyllistyessä vakavaan virheeseen.

                  7.2

                  Mandaatin katsotaan päättyneen kun muu jäsen kuin keskuspankkijäsen eroaa tai hänen mandaattinsa kuluu umpeen uudistamatta.

                  7.3

                  Jos mandaatti päättyy tai irtisanotaan ennen kaksivuotiskauden loppua, sovelletaan 4.2 ja 4.3 kohtaa.

         (1)  EUVL L 184, 14.7.2007, s. 34.


title: 2006/191/EY: Komission päätös, tehty  1 päivänä maaliskuuta 2006 , yhteisen kalastuspolitiikan alalla toimivan Itämeren alueellisen neuvoa-antavan toimikunnan toimintavalmiudesta

text:
               8.3.2006

               FI

               Euroopan unionin virallinen lehti

               L 66/50

         KOMISSION PÄÄTÖS,
   tehty 1 päivänä maaliskuuta 2006,
   yhteisen kalastuspolitiikan alalla toimivan Itämeren alueellisen neuvoa-antavan toimikunnan toimintavalmiudesta
   (2006/191/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon alueellisten neuvoa-antavien toimikuntien perustamisesta yhteisen kalastuspolitiikan alalla 19 päivänä heinäkuuta 2004 tehdyn neuvoston päätöksen 2004/585/EY (1) ja erityisesti sen 3 artiklan 3 kohdan,
   ottaa huomioon Tanskan 13 päivänä joulukuuta 2005 Tanskan, Saksan, Viron, Latvian, Liettuan, Puolan, Suomen ja Ruotsin puolesta toimittaman suosituksen,
   sekä katsoo seuraavaa:

               (1)

               Elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetussa neuvoston asetuksessa (EY) N:o 2371/2002 (2) ja päätöksessä 2004/585/EY säädetään alueellisten neuvoa-antavien toimikuntien perustamista ja toimintaa koskevista puitteista.

               (2)

               Päätöksen 2004/585/EY 2 artiklassa perustetaan alueellinen neuvoa-antava toimikunta, joka kattaa Itämeren kansainvälisen merentutkimusneuvoston alueilla (ICES-alueilla) IIIb, IIIc ja IIId, sellaisina kuin ne määritellään neuvoston asetuksessa (ETY) N:o 3880/91 (3).

               (3)

               Kalatalousalan ja muiden eturyhmien edustajat ovat toimittaneet Tanskalle, Saksalle, Virolle, Latvialle, Liettualle, Puolalle, Suomelle ja Ruotsille kyseisen alueellisen neuvoa-antavan toimikunnan toimintaa koskevan pyynnön päätöksen 2004/585/EY 3 artiklan 1 kohdan mukaisesti.

               (4)

               Asianomaiset jäsenvaltiot arvioivat päätöksen 2004/585/EY 3 artiklan 2 kohdan mukaisesti, onko Itämeren alueelliseen neuvoa-antavaan toimikuntaan liittyvä pyyntö kyseisen päätöksen säännösten mukainen. Jäsenvaltiot toimittivat kyseistä alueellista neuvoa-antavaa toimikuntaa koskevan suosituksen komissiolle 13 päivänä joulukuuta 2005.

               (5)

               Komissio on arvioinut asianomaisten osapuolten pyynnön ja suosituksen päätöksen 2004/585/EY ja yhteisen kalastuspolitiikan tavoitteiden ja periaatteiden perusteella. Se katsoo, että Itämeren alueellinen neuvoa-antava toimikunta on toimintavalmis,

         ON PÄÄTTÄNYT SEURAAVAA:
   Ainoa artikla
   Itämeren alueellinen neuvoa-antava komitea, jonka perustamisesta säädetään päätöksen 2004/585/EY 2 artiklan 1 kohdan a alakohdassa, on toimintavalmis 13 päivästä maaliskuuta 2006.

      Tehty Brysselissä 1 päivänä maaliskuuta 2006.

            Komission puolesta

         Joe BORG

            Komission jäsen

      (1)  EUVL L 256, 3.8.2004, s. 17.

      (2)  EYVL L 358, 31.12.2002, s. 59.

      (3)  EYVL L 365, 31.12.1991, s. 1. Asetus sellaisena kuin se on viimeksi muutettuna komission asetuksella (EY) N:o 448/2005 (EUVL L 74, 19.3.2005, s. 5).


Avis juridique important

|

31971D0306

71/306/ETY: Neuvoston päätös, tehty 26 päivänä heinäkuuta 1971, julkisia rakennusurakoita koskevia sopimuksia käsittelevän neuvoa-antavan komitean perustamisesta

Virallinen lehti nro L 185 , 16/08/1971 s. 0015 - 0015 Suomenk. erityispainos Alue 6 Nide 1 s. 0110  Tanskank. erityispainos: Sarja I Alue 1971(II) s. 0622  Ruotsink. erityispainos Alue 6 Nide 1 s. 0110  Englannink. erityispainos: Sarja I Alue 1971(II) s. 0693  Kreikank. erityispainos: Luku 17 Nide 1 s. 0017  Espanjank. erityispainos: Luku 17 Nide 1 s. 0019  Portugalink. erityispainos: Luku 17 Nide 1 s. 0019

NEUVOSTON PÄÄTÖS,tehty 26 päivänä heinäkuuta 1971,julkisia rakennusurakoita koskevia sopimuksia käsittelevän neuvoa-antavan komitean perustamisesta (71/306/ETY) EUROOPAN YHTEISÖJEN NEUVOSTO, jokaottaa huomioon Euroopan talousyhteisön perustamissopimuksen,ottaa huomioon komission ehdotukset,ottaa huomioon Euroopan parlamentin lausunnot (1),ottaa huomioon talous- ja sosiaalikomitean lausunnot (2),sekä katsoo, ettäneuvoston päättämien, julkisia rakennusurakoita koskeviin sopimuksiin liittyvien toimenpiteiden täytäntöönpano voi aiheuttaa ongelmia, joita näyttää olevan aihetta tarkastella yhdessä, jaon aiheellista perustaa tätä varten komission johdolla toimiva komitea, jonka jäsenet edustavat jäsenvaltioiden viranomaisia,ON TEHNYT SEURAAVAN PÄÄTÖKSEN:1 artikla Komission yhteyteen perustetaan julkisia rakennusurakoita koskevia sopimuksia käsittelevä neuvoa-antava komitea.2 artikla Komitea tarkastelee säännöllisesti komission aloitteesta tai jäsenvaltion pyynnöstä neuvoston päättämien, julkisia rakennusurakoita koskeviin sopimuksiin liittyvien toimenpiteiden täytäntöönpanon yhteydessä ilmeneviä ongelmia, mukaan lukien tälle alalle ominaiset erityistapaukset, edellä sanotun kuitenkaan rajoittamatta perustamissopimuksen 169 ja 170 artiklan määräysten soveltamista. Komitea tarkastelee erityisesti perusteet, joiden vuoksi neuvoston asettamat edellytykset täyttävien yritysten kanssa ei mahdollisesti ole neuvoteltu tai ne eivät ole saaneet sopimusta huolimatta siitä, että ne ovat jättäneet parhaan tarjouksen.3 artikla Komiteassa on jäsenvaltioiden edustajat, jotka ovat näiden valtioiden viranomaisia.Kukin jäsenvaltio nimeää komiteaan yhden jäsenen ja yhden varajäsenen.Komitean puheenjohtajana on komission virkamies. Puheenjohtajan apuna voi toimia muita komission virkamiehiä. Komissio huolehtii komitean sihteeristötehtävistä.4 artikla Puheenjohtaja kutsuu komitean koolle omasta aloitteestaan tai jäsenen pyynnöstä.5 artikla Komitean keskusteluista pidetään pöytäkirjaa.6 artikla Komitea vahvistaa työjärjestyksensä.Tehty Brysselissä 26 päivänä heinäkuuta 1971.Neuvoston puolestaPuheenjohtajaA. MORO(1) EYVL N:o 62, 12.4.1965, s. 883/65 ja 889/65(2) EYVL N:o 13, 29.1.1965, s. 150/65 jaEYVL N:o 63, 13.4.1965, s. 929/65


Avis juridique important

|

32003D0497

2003/497/YUTP: Poliittisten ja turvallisuusasioiden komitean päätös FYROM/2/2003, tehty 10 päivänä maaliskuuta 2003, jolla hyväksytään kolmansien valtioiden osallistuminen Euroopan unionin sotilasoperaatioon entisessä Jugoslavian tasavallassa Makedoniassa

Virallinen lehti nro L 170 , 09/07/2003 s. 0015 - 0016

Poliittisten ja turvallisuusasioiden komitean päätös FYROM/2/2003,tehty 10 päivänä maaliskuuta 2003,jolla hyväksytään kolmansien valtioiden osallistuminen Euroopan unionin sotilasoperaatioon entisessä Jugoslavian tasavallassa Makedoniassa(2003/497/YUTP)POLIITTISTEN JA TURVALLISUUSASIOIDEN KOMITEA, jokaottaa huomioon Euroopan unionista tehdyn sopimuksen ja erityisesti sen 25 artiklan viimeisen kohdan,ottaa huomioon 27 päivänä tammikuuta 2003 hyväksytyn neuvoston yhteisen toiminnan 2003/92/YUTP Euroopan unionin sotilasoperaatiosta entisessä Jugoslavian tasavallassa Makedoniassa(1) ja erityisesti sen 8 artiklan 2 ja 3 kohdan kolmansien maiden osallistumisesta,sekä katsoo seuraavaa:(1) Yhteisen toiminnan 8 artiklan 1 kohdassa säädetään, että- Euroopan unionin ulkopuoliset Naton eurooppalaiset jäsenet osallistuvat operaatioon niin halutessaan,- valtioita, jotka Kööpenhaminan Eurooppa-neuvostossa hyväksyttiin tuleviksi jäsenvaltioiksi, pyydetään osallistumaan operaatioon sovittujen sääntöjen mukaisesti,- myös mahdollisia kumppaneita voidaan kutsua osallistumaan operaatioon.(2) Yhteisen toiminnan 8 artiklan mukaisesti neuvosto valtuuttaa poliittisten ja turvallisuusasioiden komitean tekemään asiaankuuluvat päätökset osallistumistarjousten hyväksymisestä operaation komentajan ja Euroopan unionin sotilaskomitean suosituksesta.(3) Euroopan unionin operaation komentaja ja Euroopan unionin joukkojen komentaja ovat johtaneet joukkojen muodostamis- ja sijoittamiskonferensseja poliittisten ja turvallisuusasioiden komitean pyynnöstä ja Euroopan unionin sotilaskomitean toimeksiannosta.(4) Euroopan unionin sotilaskomitea hyväksyi 6 päivänä maaliskuuta 2003 operaation komentajan suosituksen kolmansien valtioiden osallistumisesta ja toimitti samana päivänä poliittisten ja turvallisuusasioiden komitealle suosituksensa kyseisen kolmansien valtioiden osallistumisen hyväksymiseksi,ON TEHNYT SEURAAVAN PÄÄTÖKSEN:1 artiklaKolmansien valtioiden osallistuminenJoukkojen muodostamis- ja sijoittamiskonferenssien perusteella hyväksytään seuraavien kolmansien valtioiden osallistuminen entisessä Jugoslavian tasavallassa Makedoniassa toteutettavaan Euroopan unionin operaatioon:BulgariaKanadaTsekin tasavaltaViroIslantiLatviaLiettuaNorjaPuolaRomaniaSlovakiaSloveniaTurkki2 artiklaVoimaantuloTämä päätös tulee voimaan päivänä, jona se tehdään.Tehty Brysselissä 10 päivänä maaliskuuta 2003.Poliittisten ja turvallisuusasioiden komitean puolestaPuheenjohtajaT. Paraskevopoulos(1) EUVL L 34, 11.2.2003, s. 26.


Avis juridique important

|

32003D0053

2003/53/EY: Neuvoston päätös, tehty 10 päivänä tammikuuta 2003, Haitin kanssa AKT—EY-kumppanuussopimuksen 96 artiklan mukaisesti käydyn kuulemismenettelyn päättämisestä tehdyn päätöksen 2001/131/EY muuttamisesta

Virallinen lehti nro L 020 , 24/01/2003 s. 0023 - 0024

Neuvoston päätös,tehty 10 päivänä tammikuuta 2003,Haitin kanssa AKT-EY-kumppanuussopimuksen 96 artiklan mukaisesti käydyn kuulemismenettelyn päättämisestä tehdyn päätöksen 2001/131/EY muuttamisesta(2003/53/EY)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen,ottaa huomioon AKT-EY-kumppanuussopimuksen, sellaisena kuin sitä sovelletaan ennakolta AKT-EY-ministerineuvoston päätöksellä 1/2000(1), ja erityisesti sen 96 artiklan,ottaa huomioon AKT-EY-kumppanuussopimuksen soveltamiseksi toteutettavista toimenpiteistä ja noudatettavista menettelyistä tehdyn sisäisen sopimuksen, sellaisena kuin sitä jäsenvaltioiden hallitusten edustajien 18 päivänä syyskuuta 2000 tekemällä päätöksellä sovelletaan väliaikaisesti, ja erityisesti sen 3 artiklan,ottaa huomioon komission ehdotuksen,sekä katsoo seuraavaa:(1) Haitin kanssa AKT-EY-kumppanuussopimuksen 96 artiklan mukaisesti käydyn kuulemismenettelyn päättämisestä 29 päivänä tammikuuta 2001 tehdyn neuvoston päätöksen 2001/131/EY(2) mukaisesti taloudellisen tuen myöntäminen Haitille keskeytetään osittain AKT-EY-kumppanuussopimuksen 96 artiklan 2 kohdan c alakohdassa tarkoitettujen aiheellisten toimenpiteiden soveltamisen seurauksena.(2) Päätöksen voimassaolo lakkaa 31 päivänä joulukuuta 2002, ja päätöksen mukaan toimenpiteet tarkastetaan ennen tätä päivämäärää.(3) Demokratian periaatteet eivät edelleenkään toteudu Haitissa. Demokratisoitumista, oikeusvaltion lujittamista ja vaaliprosessia tukevia toimia on kuitenkin syytä tukea, erityisesti sen tehtävän tukemiseksi, joka uskottiin Amerikan valtioiden järjestölle OAS:lle päätöslauselmissa n:o 806 ja 822. On toteutettava edelleen kansalaisyhteiskuntaa ja yksityissektoria lujittavia, köyhyyden torjuntaan tarkoitettuja ja Haitin kansaa suoraan hyödyttäviä toimia,ON PÄÄTTÄNYT SEURAAVAA:1 artiklaMuutetaan päätös 2001/131/EY seuraavasti:1. Muutetaan 3 artiklan toisessa ja kolmannessa kohdassa mainittu päivämäärä 31 päivä joulukuuta 2002 31 päiväksi joulukuuta 2003.2. Korvataan päätöksen liite tämän päätöksen liitteessä olevalla tekstillä.2 artiklaTämä päätös tulee voimaan päivänä, jona se tehdään.Tämä päätös julkaistaan Euroopan yhteisöjen virallisessa lehdessä.Tehty Brysselissä 10 päivänä tammikuuta 2003.Neuvoston puolestaPuheenjohtajaG. Papandreou(1) EYVL L 195, 1.8.2000, s. 46.(2) EYVL L 48, 17.2.2001, s. 31, päätös sellaisena kuin se on muutettuna päätöksellä 2002/131/EY (EYVL L 47, 19.2.2002, s. 34).LIITEArvoisa Herra Pääministeri,Euroopan unioni pitää erittäin tärkeänä AKT-EY-kumppanuussopimuksen 9 artiklaa. Demokratian periaatteet ja oikeusvaltioperiaate, joille AKT-EY-kumppanuus perustuu, ovat sopimuksen olennaisia tekijöitä ja muodostavat näin suhteidemme kulmakiven.Euroopan unioni ilmaisi 31 päivänä tammikuuta 2001 päivätyssä kirjeessään pahoittelunsa sen johdosta, että tilanteeseen, jossa Haitin vaalilakia on rikottu, ei ole löydetty tyydyttävää ratkaisua. Unioni ilmoitti tuolloin toteuttavansa AKT-EY-kumppanuussopimuksen 96 artiklan 2 kohdan c alakohdassa tarkoitettuja aiheellisia toimenpiteitä. Euroopan unioni tarkisti 23 päivänä tammikuuta 2002 päivätyssä kirjeessään 29 päivänä tammikuuta 2001 tekemäänsä päätöstä, jonka mukaan kaikki yhteistyövälineet, joihin toimenpiteiden vaikutukset kohdistuvat, voitaisiin ottaa asteittain uudelleen käyttöön sitä mukaa, kun tavoitteet toteutuvat vaalien osalta.Nyt kun poliittista kriisiä on jatkunut yli kaksi vuotta, Euroopan unioni katsoo, etteivät demokratian periaatteet edelleenkään toteudu Haitissa. Se antaa kuitenkin tunnustusta lukuisille kansainvälisille ja paikallisille yrityksille kriisin ratkaisemiseksi - joista esimerkkeinä mainittakoon Amerikan maiden järjestön (OAS) ja Karibian yhteisön (Caricom) ponnistelut - ja toistaa valmiutensa tukea tällaisia toimia. Vastaavasti Haitin hallitus on OAS:n päätöslauselman n:o 822 puitteissa sitoutunut panemaan entistä enemmän painoa turvallisuuden ja luottamuksen ilmapiirin palauttamiselle maahan. Tähän liittyy selvitysten tekeminen kaikista poliittisin perustein tehdyistä rikoksista sekä aseriisuntaohjelmien vahvistaminen. Euroopan Unioni kehottaa hallitusta muuntamaan nämä sitoumukset käytännön teoiksi.Lisäksi Euroopan unioni on huolestunut Haitin sosioekonomisesta tilanteesta ja vahvistaa valmiutensa jatkaa Haitin kansan hyväksi tehtävää yhteistyötä.Edellä esitetyn perusteella Euroopan unionin neuvosto on tarkistanut 21 päivänä tammikuuta 2002 tekemäänsä päätöstä ja päättänyt tarkistaa seuraavia kumppanuussopimuksen 96 artiklan 2 kohdan c alakohdan mukaisia aiheellisia toimenpiteitä:a) kahdeksannen EKR:n ensimmäisen erän jäljellä olevat varat kohdennetaan uudelleen ja kahdeksannen EKR:n toinen erä saatetaan niiden hankkeiden käyttöön, jotka hyödyttävät suoraan Haitin kansaa, vahvistavat kansalaisyhteiskuntaa ja yksityissektoria sekä tukevat demokratisoitumista, lujittavat oikeusvaltiota ja tukevat vaaleja;b) yhdeksännen EKR:n varojen kohdentamista koskevaa ilmoitusta ei tehdä eikä vastaavaa maaohjelmaa allekirjoiteta tämän päätöksen voimassaoloaikana.Euroopan unioni seuraa tarkkaan demokratiakehitystä ja erityisesti parlamentti- ja paikallisvaalien järjestämiseen johtavien vaiheiden toteutumista. Näitä vaiheita ovat muun muassa väliaikaisen vaalineuvoston ja -komitean perustaminen. Päätökset niiden yhteistyövälineitten asteittaisesta ottamisesta uudelleen käyttöön, joihin näiden toimenpiteiden vaikutukset kohdistuvat, tehdään vaaliprosessin edistymisen ja kansainvälisten rahoituslaitosten kanssa tehtävän yhteistyön uudelleen aloittamisen perusteella.Euroopan unioni on valmis tarkistamaan päätöstään, jos kehitys on myönteistä. Se toistaa halukkuutensa aloittaa vahvistettu poliittinen vuoropuhelu.Vastaanottakaa, Arvoisa Herra Pääministeri, korkeimman kunnioituksemme osoitus.Komission puolestaNeuvoston puolesta


title: Neuvoston päätös (EU) 2017/436, annettu 6 päivänä maaliskuuta 2017, Euroopan unionin ja Chilen tasavallan välisen, luonnonmukaisesti tuotettujen tuotteiden kauppaa koskevan sopimuksen allekirjoittamisesta Euroopan unionin puolesta

text:
               14.3.2017

               FI

               Euroopan unionin virallinen lehti

               L 67/33

         NEUVOSTON PÄÄTÖS (EU) 2017/436,
   annettu 6 päivänä maaliskuuta 2017,
   Euroopan unionin ja Chilen tasavallan välisen, luonnonmukaisesti tuotettujen tuotteiden kauppaa koskevan sopimuksen allekirjoittamisesta Euroopan unionin puolesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 5 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Neuvosto valtuutti 16 päivänä kesäkuuta 2014 komission aloittamaan neuvottelut kolmansien maiden kanssa luonnonmukaisesti tuotettujen tuotteiden kauppaa koskevien sopimusten tekemiseksi.

               (2)

               Komissio on neuvotellut unionin puolesta Chilen tasavallan kanssa luonnonmukaisesti tuotettujen tuotteiden kauppaa koskevan sopimuksen, jäljempänä ’sopimus’.

               (3)

               Sopimuksessa unioni ja Chilen tasavalta hyväksyvät luonnonmukaista tuotantoa ja luonnonmukaisesti tuotettujen tuotteiden valvontajärjestelmiä koskevien sääntöjensä vastaavuuden.

               (4)

               Sopimuksen tavoitteina on edistää luonnonmukaisesti tuotettujen tuotteiden kauppaa, kehittää ja laajentaa luonnonmukaisen tuotannon alaa unionissa ja Chilen tasavallassa ja saavuttaa korkea taso luonnonmukaista tuotantoa koskevien periaatteiden noudattamisen sekä valvontajärjestelmiä ja tuotteiden luonnonmukaisuuden säilymistä koskevien takeiden osalta. Sen tavoitteina on myös parantaa unionin ja Chilen tasavallan asiaa koskevien luonnonmukaisen tuotannon tunnusten suojaa ja tehostaa osapuolten välistä sääntely-yhteistyötä luonnonmukaiseen tuotantoon liittyvissä kysymyksissä.

               (5)

               Sopimus olisi allekirjoitettava,

         ON HYVÄKSYNYT TÄMÄN PÄÄTÖKSEN:
   1 artikla
   Annetaan lupa allekirjoittaa luonnonmukaisesti tuotettujen tuotteiden kauppaa koskeva Euroopan unionin ja Chilen tasavallan välinen sopimus unionin puolesta sillä varauksella, että mainitun sopimuksen tekeminen saatetaan päätökseen.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus unionin puolesta.
   3 artikla
   Tämä päätös tulee voimaan sinä päivänä kun se on hyväksytty.

      Tehty Brysselissä 6 päivänä maaliskuuta 2017.

            Neuvoston puolesta

            Puheenjohtaja

         R. GALDES


title: Neuvoston päätös (YUTP) 2016/2040, annettu 21 päivänä marraskuuta 2016, Euroopan unionin poliisioperaatiosta Afganistanissa (EUPOL Afganistan) annetun päätöksen 2010/279/YUTP muuttamisesta säätämällä sen lakkauttamisesta

text:
               22.11.2016

               FI

               Euroopan unionin virallinen lehti

               L 314/20

         NEUVOSTON PÄÄTÖS (YUTP) 2016/2040,
   annettu 21 päivänä marraskuuta 2016,
   Euroopan unionin poliisioperaatiosta Afganistanissa (EUPOL Afganistan) annetun päätöksen 2010/279/YUTP muuttamisesta säätämällä sen lakkauttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan, 42 artiklan 4 kohdan ja 43 artiklan 2 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 18 päivänä toukokuuta 2010 päätöksen 2010/279/YUTP (1) Euroopan unionin poliisioperaatiosta Afganistanissa (EUPOL Afganistan).

               (2)

               Neuvosto hyväksyi 17 päivänä joulukuuta 2014 päätöksen 2014/922/YUTP (2) päätöksen 2010/279/YUTP muuttamisesta ja sen voimassaolon jatkamisesta 31 päivään joulukuuta 2016 sekä rahoitusohjeen vahvistamisesta 1 päivänä tammikuuta 2015 alkavaa ja 31 päivänä joulukuuta 2015 päättyvää kautta varten.

               (3)

               Neuvosto hyväksyi 14 päivänä joulukuuta 2015 päätöksen (YUTP) 2015/2336 (3), jossa vahvistetaan rahoitusohje 1 päivänä tammikuuta 2016 alkavaa ja 31 päivänä joulukuuta 2016 päättyvää kautta varten.

               (4)

               Neuvosto vahvisti 12 päivänä toukokuuta 2016 antamissaan Afganistania koskevissa päätelmissä, että vaikka EUPOL Afganistan päättyy vuonna 2016, EU on edelleen sitoutunut tukemaan Afganistanin pyrkimyksiä vahvistaa siviilipoliisitoimintaa sen jälkeenkin.

               (5)

               EUPOL Afganistanin operatiivinen vaihe päättyy näin ollen 31 päivänä joulukuuta 2016. Sen lakkauttamisvaihe alkaa 1 päivänä tammikuuta 2017. Lakkauttamisvaihe edellyttää Afganistanissa toimivaa lakkauttamisryhmää.

               (6)

               Päätös 2010/279/YUTP olisi näin ollen muutettava tämän mukaisesti, ja olisi säädettävä rahoitusohjeesta 1 päivänä tammikuuta 2017 alkavaa ja 31 päivänä joulukuuta 2017 päättyvää kautta varten,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös 2010/279/YUTP seuraavasti:

               1)

               Korvataan 1 artikla seuraavasti:
               ”1 artikla
               Operaatio
               1.   Afganistanissa toteutettavaa Euroopan unionin poliisioperaatiota, jäljempänä ’EUPOL Afganistan’ tai ’operaatio’, joka perustettiin yhteisellä toiminnalla 2007/369/YUTP, jatketaan 31 päivästä toukokuuta 2010 alkaen 15 päivään syyskuuta 2017.
               2.   EUPOL Afganistan toimii 31 päivään joulukuuta 2016 asti 2 artiklassa säädettyjen tavoitteiden mukaisesti ja suorittaa 3 artiklassa säädetyt tehtävät.
               3.   EUPOL Afganistan suorittaa 1 päivästä tammikuuta 2017 alkaen operaation lakkauttamisen.”

               2)

               Korvataan 7 artiklan 1 kohta seuraavasti:
               ”1.   EUPOL Afganistanin henkilöstön lukumäärän ja toimivaltuuksien on 31 päivään joulukuuta 2016 asti oltava johdonmukaisia 2 artiklassa säädettyjen tavoitteiden, 3 artiklassa säädettyjen tehtävien ja 4 artiklassa säädetyn operaation rakenteen kanssa. EUPOL Afganistanin henkilöstön lukumäärän ja toimivaltuuksien on 1 päivästä tammikuuta 2017 alkaen oltava johdonmukaisia operaation nopeaan ja hallittuun lakkauttamiseen tähtäävän tavoitteen kanssa.”

               3)

               Korvataan 13 artiklan 1 kohdan viimeinen alakohta seuraavasti:
               ”EUPOL Afganistaniin liittyviin menoihin tarkoitettu rahoitusohje 1 päivänä tammikuuta 2017 alkavaa ja 15 päivänä syyskuuta 2017 päättyvää kautta varten on 11 600 000 euroa.”

               4)

               Korvataan 17 artikla seuraavasti:
               ”17 artikla
               Voimaantulo ja kesto
               Tämä päätös tulee voimaan päivänä, jona se hyväksytään.
               Sitä sovelletaan 31 päivästä toukokuuta 201015 päivään syyskuuta 2017.”

         2 artikla
   Tämä päätös tulee voimaan päivänä, jona se hyväksytään.

      Tehty Brysselissä 21 päivänä marraskuuta 2016.

            Neuvoston puolesta

            Puheenjohtaja

         P. PLAVČAN

      (1)  Neuvoston päätös 2010/279/YUTP, annettu 18 päivänä toukokuuta 2010, Euroopan unionin poliisioperaatiosta Afganistanissa (EUPOL Afganistan) (EUVL L 123, 19.5.2010, s. 4).

      (2)  Neuvoston päätös 2014/922/YUTP, annettu 17 päivänä joulukuuta 2014, Euroopan unionin poliisioperaatiosta Afganistanissa (EUPOL Afganistan) annetun päätöksen 2010/279/YUTP muuttamisesta ja sen voimassaolon jatkamisesta (EUVL L 363, 18.12.2014, s. 152).

      (3)  Neuvoston päätös (YUTP) 2015/2336, annettu 14 päivänä joulukuuta 2015, Euroopan unionin poliisioperaatiosta Afganistanissa (EUPOL Afganistan) annetun päätöksen 2010/279/YUTP muuttamisesta (EUVL L 329, 15.12.2015, s. 16).


title: 2014/599/EU: Euroopan parlamentin päätös, annettu 3 päivänä huhtikuuta 2014 , vastuuvapauden myöntämisestä Euroopan rautatieviraston talousarvion toteuttamisesta varainhoitovuonna 2012

text:
               5.9.2014

               FI

               Euroopan unionin virallinen lehti

               L 266/257

         EUROOPAN PARLAMENTIN PÄÄTÖS,
   annettu 3 päivänä huhtikuuta 2014,
   vastuuvapauden myöntämisestä Euroopan rautatieviraston talousarvion toteuttamisesta varainhoitovuonna 2012
   (2014/599/EU)
   EUROOPAN PARLAMENTTI, joka

               —

               ottaa huomioon Euroopan rautatieviraston lopullisen tilinpäätöksen varainhoitovuodelta 2012,

               —

               ottaa huomioon tilintarkastustuomioistuimen kertomuksen Euroopan rautatieviraston tilinpäätöksestä varainhoitovuodelta 2012 sekä viraston vastaukset (1),

               —

               ottaa huomioon neuvoston 18. helmikuuta 2014 antaman suosituksen (05849/2014 – C7-0054/2014),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

               —

               ottaa huomioon Euroopan rautatieviraston perustamisesta 29. huhtikuuta 2004 annetun Euroopan parlamentin ja neuvoston asetuksen (EY) N:o 881/2004 (4) ja erityisesti sen 39 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5),

               —

               ottaa huomioon Euroopan parlamentin ja neuvoston asetuksen (EU, Euratom) N:o 966/2012 208 artiklassa tarkoitettuja elimiä koskevasta varainhoidon puiteasetuksesta 30. syyskuuta 2013 annetun komission delegoidun asetuksen (EU) N:o 1271/2013 (6) ja erityisesti sen 108 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön sekä liikenne- ja matkailuvaliokunnan lausunnon (A7-0209/2014),

               1.

               myöntää Euroopan rautatieviraston pääjohtajalle vastuuvapauden viraston talousarvion toteuttamisesta varainhoitovuonna 2012;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan rautatieviraston pääjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 365, 13.12.2013, s. 184.

      (2)  EYVL L 248, 16.9.2002, s. 1.

      (3)  EUVL L 298, 26.10.2012, s. 1.

      (4)  EUVL L 164, 30.4.2004, s. 1.

      (5)  EYVL L 357, 31.12.2002, s. 72.

      (6)  EUVL L 328, 7.12.2013, s. 42.


title: Neuvoston päätös, annettu 6 päivänä joulukuuta 2012 , Euroopan unionin varainhoitovuoden 2013 talousarvioesitystä koskevan neuvoston kannan vahvistamisesta

text:
               8.12.2012

               FI

               Euroopan unionin virallinen lehti

               C 378/4

         NEUVOSTON PÄÄTÖS,
   annettu 6 päivänä joulukuuta 2012,
   Euroopan unionin varainhoitovuoden 2013 talousarvioesitystä koskevan neuvoston kannan vahvistamisesta
   2012/C 378/05
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 314 artiklan 3 kohdan yhdessä Euroopan atomienergiayhteisön perustamissopimuksen ja erityisesti sen 106 a artiklan kanssa,
   sekä katsoo seuraavaa:

               (1)

               Komissio teki 23 päivänä marraskuuta 2012 ehdotuksen, joka sisälsi uuden esityksen varainhoitovuotta 2013 koskevaksi talousarvioksi (1).

               (2)

               Neuvosto tarkasteli komission ehdotusta määritelläkseen kannan, joka on tulojen osalta yhdenmukainen Euroopan yhteisöjen omista varoista 7 päivänä kesäkuuta 2007 tehdyn päätöksen 2007/436/EY, Euratom (2) kanssa ja menojen osalta yhdenmukainen talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen (3) I osan kanssa, joka on tällä hetkellä sovellettava talousarvion kurinalaisuutta koskeva väline, kunnes Euroopan unionin toiminnasta tehdyn sopimuksen 312 artiklan nojalla vahvistetaan monivuotinen rahoituskehys.

               (3)

               Ottaen huomioon, että neuvoston kanta uuteen talousarvioesitykseen olisi vahvistettava mahdollisimman pian, jotta talousarvio voitaisiin lopullisesti hyväksyä ennen varainhoitovuoden 2013 alkua ja näin varmistaa unionin toiminnan jatkuvuus, on perusteltua lyhentää neuvoston työjärjestyksen 3 artiklan 3 kohdan mukaisesti kansallisille parlamenteille ilmoittamista koskevaa kahdeksan viikon määräaikaa samoin kuin asian neuvoston esityslistaehdotukseen ottamista koskevaa kymmenen päivän määräaikaa, joista määrätään pöytäkirjassa N:o 1 olevassa 4 artiklassa,

         ON PÄÄTTÄNYT SEURAAVAA:
   Ainoa artikla
   Neuvosto vahvisti 6 päivänä joulukuuta 2012 neuvoston kannan uuteen esitykseen Euroopan unionin yleiseksi talousarvioksi varainhoitovuodeksi 2013.
   Kannan tekstiin voi kokonaisuudessaan tutustua tai sen voi ladata neuvoston verkkosivustolla osoitteessa http://www.consilium.europa.eu/

      Tehty Brysselissä 6 päivänä joulukuuta 2012.

            Neuvoston puolesta

            Puheenjohtaja

         L. LOUCA

      (1)  COM(2012) 716 final.

      (2)  EUVL L 163, 23.6.2007, s. 17.

      (3)  EUVL L 347, 24.12.2009, s. 26.


Avis juridique important

|

31996D0696

96/696/EY, Euratom: Neuvoston päätös, tehty 5 päivänä joulukuuta 1996, talous- ja sosiaalikomitean jäsenen nimeämisestä

Virallinen lehti nro L 321 , 12/12/1996 s. 0022 - 0022

NEUVOSTON PÄÄTÖS,tehty 5 päivänä joulukuuta 1996,talous- ja sosiaalikomitean jäsenen nimeämisestä (96/696/Euratom, EY) EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 195 artiklan,ottaa huomioon Euroopan atomienergiayhteisön perustamissopimuksen ja erityisesti sen 167 artiklan,ottaa huomioon talous- ja sosiaalikomitean jäsenten nimeämisestä 20 päivänä syyskuuta 1998 päättyväksi toimikaudeksi 26 päivänä syyskuuta 1994 tehdyn neuvoston päätöksen 94/660/EY, Euratom (1),sekä katsoo, että edellä mainitussa komiteassa on vapautunut jäsenen paikka Johann Farnleitnerin jäsenyyden yhteensopimattomuutta koskeneen ilmoituksen johdosta, joka on annettu neuvostolle tiedoksi 16 päivänä heinäkuuta 1996,ottaa huomioon Itävallan hallituksen 8 päivänä lokakuuta 1996 esittämät ehdokkaat,sekä saatuaan Euroopan yhteisöjen komission lausunnon,ON PÄÄTTÄNYT SEURAAVAA:Ainoa artikla Nimetään Leopold Maurer talous- ja sosiaalikomitean jäseneksi Johann Farnleitnerin tilalle tämän jäljellä olevaksi toimikaudeksi eli 20 päivään syyskuuta 1998.Tehty Brysselissä 5 päivänä joulukuuta 1996.Neuvoston puolestaP. RABBITTEPuheenjohtaja(1) EYVL N:o L 257, 5.10.1994, s. 20


Avis juridique important

|

32003D0719

2003/719/EY: Neuvoston päätös, tehty 2 päivänä lokakuuta 2003, alueiden komitean kolmen jäsenen (Alankomaat) ja kolmen varajäsenen (Alankomaat) nimeämisestä

Virallinen lehti nro L 260 , 11/10/2003 s. 0019 - 0019

Neuvoston päätös,tehty 2 päivänä lokakuuta 2003,alueiden komitean kolmen jäsenen (Alankomaat) ja kolmen varajäsenen (Alankomaat) nimeämisestä(2003/719/EY)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 263 artiklan,ottaa huomioon Alankomaiden hallituksen ehdotuksen,sekä katsoo seuraavaa:(1) Neuvosto teki 22 päivänä tammikuuta 2002 päätöksen 2002/60/EY(1) alueiden komitean jäsenten ja varajäsenten nimeämisestä.(2) Alueiden komiteassa on vapautunut kolmen jäsenen paikat jäsenten C. W. JACOBS, G. VAN KLAVEREN ja J. H. J. VERBURG toimikausien päätyttyä sekä kolmen varajäsenen paikat varajäsenten J. BOERTJENS, M. N. KALLEN-MORREN ja J. H. J. VAN NISTELROOIJ toimikausien päätyttyä, mikä on annettu neuvostolle tiedoksi 10 päivänä syyskuuta 2003,ON PÄÄTTÄNYT SEURAAVAA:Ainoa artiklaa) Nimetään seuraavat henkilöt alueiden komitean jäseniksi jäljellä olevaksi toimikaudeksi eli 25 päivään tammikuuta 2006:1. G. J. JANSEN, Commissaris van de Koningin in de provincie Overijssel, C. W. JACOBSin tilalle;2. P. A. BIJMAN, gedeputeerde van de provincie Fryslân, G. VAN KLAVERENin tilalle;3. J. P. J. LOKKER, gedeputeerde van de provincie Utrecht, J. H. J. VERBURGin tilalle.b) Nimetään seuraavat henkilöt alueiden komitean varajäseniksi jäljellä olevaksi toimikaudeksi eli 25 päivään tammikuuta 2006:1. H. BLEKER, gedeputeerde van de provincie Groningen, J. BOERTJENSin tilalle;2. M. J. A. EURLINGS, gedeputeerde van de provincie Limburg, M. N. KALLEN-MORRENin tilalle;3. O. HOES, gedeputeerde van de provincie Noord-Brabant, L. J. J. VAN NISTELROOIJin tilalle.Tehty Brysselissä 2 päivänä lokakuuta 2003.Neuvoston puolestaPuheenjohtajaG. Pisanu(1) EYVL L 24, 26.1.2002, s. 38.